Kerajaan tawar Pakej Prabayar Internet Mudah Alih lebih murah

CYBERJAYA: Kementerian Komunikasi dan Digital (KKD) melancarkan Pakej Perpaduan iaitu Pakej Prabayar Internet Mudah Alih dengan penurunan harga kepada RM30 untuk enam bulan.

Menteri Komunikasi dan Digital, Fahmi Fadzil berkata, pakej tersebut bertujuan mengurangkan kos sara hidup golongan sasar untuk memiliki utiliti asas yang diperlukan rakyat iaitu perkhidmatan internet.

Menurutnya, Pakej Perpaduan ini disasarkan untuk dinikmati golongan belia, B40, Orang Kurang Upaya (OKU), warga emas serta veteran Angkatan Tentera Malaysia (ATM) dan polis.

“Penurunan harga ini meliputi langganan pakej prabayar yang disediakan lima syarikat penyedia perkhidmatan telekomunikasi iaitu CelcomDigi, Maxis, U Mobile, Telekom Malaysia (TM) dan YTL Communications.

“Pakej Perpaduan dengan harga RM30 ini menawarkan peningkatan kelajuan internet mudah alih daripada 1 Mbps ke 3 Mbps dengan kuota dinaikkan daripada 20 GB untuk tiga bulan (90 hari) kepada 30 GB untuk tempoh lebih lama iaitu selama enam bulan (180 hari).

“Pengguna menikmati penjimatan harga sebanyak 50 peratus berbanding pakej sedia ada iaitu daripada RM10 sebulan kepada RM5 sebulan. Pakej ini merupakan pakej asas yang disediakan dan terpulang kepada penyedia perkhidmatan untuk menawarkan nilai tambah ke atas pakej ini,” katanya dalam satu kenyataan pada Rabu.

Fahmi juga yakin usaha yang dilaksanakan KKD dengan kerjasama strategik syarikat-syarikat penyedia perkhidmatan ini adalah sejajar dengan hasrat kerajaan untuk mengurangkan kos sara hidup sambil memastikan kesalinghubungan digital yang menyeluruh.

Tegasnya, langkah penurunan harga ini jelas menunjukkan bahawa keperluan rakyat untuk menikmati perkhimatan telekomunikasi dengan harga lebih murah dan mampu milik diberi perhatian serius oleh Kerajaan Perpaduan.

“Inisiatif ini sekali gus memberi peluang kepada lebih ramai pengguna golongan belia, B40, OKU, warga emas serta veteran ATM dan polis untuk mendapatkan perkhidmatan telekomunikasi yang berkualiti serta meningkatkan akses kepada kemudahan ini.

“Penyedia perkhidmatan akan membuat pengumuman lanjut mengenai Pakej Perpaduan kepada para pengguna dalam masa terdekat,” katanya lagi.

Pakej Perpaduan dengan penurunan harga pakej telekomunikasi bagi langganan prabayar internet mudah alih berbanding pakej semasa di pasaran ini akan dapat dinikmati rakyat pada Februari 2023.

Author

Faridah Amiratul

View all posts

View all posts


Orang ‘special’ je ada lesung pipit ni, ini faktanya

MANIS je bila kita tengok orang yang ada lesung pipit ni senyum.

Menurut Hello Doktor, lekuk kecil di pipi adalah kesan kecacatan genetik pada otot wajah yang terbelah dua ketika sedang hidup dalam janin lagi.

Akibat pembelahan secara semula jadi pada otot wajah itu, proses ini membuatkan ia lebih pendek berbanding normal sekaligus mengakibatkan munculnya lekuk kecil di bahagian pipi.

Ia boleh berlaku di sebelah pipi sahaja atau kedua-dua belah pipi secara serentak.

Tidak kira jika anda ada lesung pipit sebelah sahaja atau pada dua belah kiri dan kanan kerana ia masih lagi terlihat begitu unik, cantik dan menarik terutama ketika sedang tersenyum.

Menariknya, kecacatan kecil ini juga boleh menambah seri pada wajah yang memilikinya sekaligus membuat anda lebih unik dan diminati ramai.

Tidak hairanlah jika da yang ingin memiliki lesung pipit sehingga sanggup menjalani pembedahan.

Jadi, jom lihat lima fakta menarik tentang pemilik lesung pipit.

Biarpun ia dipanggil lesung pipit, lekukan kulit ini bukan sahaja muncul di pipi tetapi juga boleh muncul di bahagian badan yang lain. Pada asasnya, lesung pipit terbentuk pada tisu bergerak.

Ini bermakna lekukan ini boleh berlaku pada pipi, dagu, lengan atas, bahu atau payudara jika dirangsang dengan betul. Selain itu, lesung dagu juga cukup biasa terjadi selalunya dipanggil sumbing dagu.

Kerutan kulit ini juga boleh berlaku di bahagian bawah punggung yang dipanggil sacral dimple. Ia berlaku apabila lekukan kulit terbentuk pada tulang sakral, yang terletak di dasar tulang belakang. Kebanyakan orang mempunyai satu atau dua lesung pipit di kawasan ini, tetapi sesetengah orang boleh mempunyai lebih daripada dua.

Lesung pipit adalah sifat dominan yang boleh diwarisi daripada ibu bapa kepada anak. Dalam erti kata lain, jika kedua ibu bapa anda mempunyainya, kemungkinan besar anda juga akan mendapat lesung pipit.

Walau bagaimanapun, tidak semua ibu bapa yang mempunyai lesung pipit mempunyai anak yang memiliki lekukan ini juga.

Hal ini kerana, corak warisan lesung pipit tidak dapat diramalkan. Itulah sebabnya beberapa penyelidik mengklasifikasikannya sebagai sifat dominan yang tidak teratur.

Menurut laporan seliaan Daily Health Gen, hanya 20% manusia di dunia yang memiliki lekuk kecil pada pipi dan lebih 50% daripada jumlah itu mewarisi lesung pipit melalui ibu bapa mereka.

Ajaibnya, ia mungkin akan muncul ketika bayi tetapi hilang apabila mula masuk usia kanak-kanak, remaja atau dewasa bergantung kepada beberapa faktor.

Antaranya seperti penambahan berat badan, perubahan struktur muka serta faktor penuaan tubuh badan secara semula jadi.

Jadi, tidak hairan kalau ia boleh muncul atau hilang dengan tiba-tiba atas faktor-faktor tertentu.

Ramai orang yang mungkin ingin memiliki jenis lesung pipit laksana selebriti popular Syafiq Kyle, Aliff Aziz, Wawa Zainal, Izara Aishah, Neelofa dan ramai lagi namun hasrat tersebut tidak kesampaian.

Disebabkan itu pula, ada individu yang sanggup menjalani pembedahan minor bagi penstrukturan semula otot wajah Zygomaticus Major dalam usaha untuk mempunyai lesung pipit di pipi.

Selain pembedahan penstrukturan, turut wujud prosedur lain yang menggunakan sejenis alat bagi menimbulkan rupa lekuk kecil dengan cara menyedut atau mengubah lemak di pipi mereka.

Namun, The American Medical Association telah menyatakan bahawa prosedur di atas itu mampu mendatangkan bahaya yang lain terhadap kulit termasuk meningkatkan risiko kanser!

Author

Nurul Ain Japri

View all posts

View all posts


Tun M pernah ajak jumpa, bincang strategi jatuhkan BN – Abdul Hadi

KOTA BHARU: Presiden PAS, Tan Sri Abdul Hadi Awang mendedahkan beliau pernah menemui Tun Dr Mahathir Mohamad untuk berbincang mengenai strategi menjatuhkan BN.

“Pada pertemuan itu, apa yang berlaku ialah Tun M meluahkan rasa tidak berpuas hati dengan pentadbiran BN.

“Tun M inginkan satu perubahan dengan menubuhkan kerajaan perpaduan, tetapi disebabkan perbezaan pendapat kami terpaksa menolaknya,” katanya seperti dilapor Sinar Harian.

Beliau berkata demikian semasa sidang akhbar pada program turun padang di Pasar Peringat, Kelantan, pada Ahad.

Menurut Abdul Hadi, gabungan kerjasama itu terpaksa ditolak kerana ada penyertaan parti DAP.

Jelasnya, ajakan itu tidak dipersetujui kerana DAP masih mendominasi dalam gabungan berkenaan.

Author

Diyana Rahip

View all posts

View all posts


KKM komited selesai isu Jabatan Kecemasan – Dr Zaliha

KUALA LUMPUR: Kementerian Kesihatan (KKM) akan terus mendengar dan berusaha mengenal pasti penyelesaian bagi isu-isu jabatan kecemasan di hospital.

Menteri Kesihatan, Dr Zaliha Mustafa berkata, ini berikutan pelbagai cabaran berbeza yang dihadapi oleh setiap jabatan kecemasan.

Susulan lawatan pihaknya baru-baru ini ke jabatan kecemasan di sebuah hospital kuarternari, beliau berkata petugas barisan hadapan bergelut kerana pesakit yang sepatutnya dimasukkan ke wad tersekat di jabatan itu.

“Kelewatan kemasukan menyebabkan kesan domino yang teruk. Apa yang sedang dilakukan (oleh kementerian) ialah mengakui keseriusan masalah ini serta keletihan fizikal dan mental yang dialami oleh petugas dan pesakit di lapangan.

“(Serta) perbincangan dalaman dan hala tuju mengenai perjawatan dan pembukaan lebih banyak katil (serta) memperkasa kepimpinan di lapangan,” katanya menerusi ciapan di Twitter, hari ini.

Dr Zaliha berkata, banyak isu adalah diwarisi dan sistemik, namun sebahagiannya boleh ditangani pada peringkat tempatan dengan libat urus yang mencukupi.

Beliau berkata, ramai petugas barisan hadapan bekerja melebihi jangkaan ketika pandemik dan terus melakukannya memandangkan sistem penjagaan kesihatan kini berdepan kes penyakit tidak berjangkit yang terlampau banyak. -BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


NGO buat laporan polis peguam hina institusi beraja

KUALA LUMPUR: Sebuah badan bukan kerajaan (NGO) Putra Malaysia hari ini membuat laporan polis terhadap seorang peguam dipercayai memuat naik gambar dan kenyataan berbaur penghinaan kepada institusi beraja di Facebooknya, tahun lepas.

Jurucakap Putra Malaysia, Mohd Izzani Mubarak Ibrahim berkata, peguam berkenaan yang menggunakan nama William HS Foo di akaun Facebooknya telah memuat naik beberapa keping gambar anjing peliharaannya dan memberi gelaran ‘Datuk Seri, Datuk Seri Paduka dan Datuk Wira’ pada Oktober dan Disember tahun lepas.

“Mengikut pautan di Facebook tersebut, kami hari ini terjumpa beberapa hantaran dibuat yang mana bagi kami jelas satu penghinaan keras kepada institusi raja dan perlembagaan.

“Gelaran-gelaran yang diberikannya kepada anjing tersebut adalah gelaran mulia dari istana. Kami hormat kerjayanya sebagai seorang peguam tetapi amat tidak berpuas hati dengan tindakan beliau yang seharusnya fasih mengenai undang-undang negara ini,” katanya.

Beliau berkata demikian kepada Bernama selepas selesai membuat laporan polis di ibu Pejabat Polis Daerah Dang Wangi di sini, hari ini.

Mohd Izzani Mubarak berkata, beliau berharap polis akan mengambil tindakan sewajarnya terhadap lelaki tersebut dan laporan berkenaan juga dibuat agar dapat memberi kesedaran kepada masyarakat.

“Perlu untuk masyarakat tahu bahawa jangan sewenang-wenangnya ambil tindakan sebegini untuk menghina apa-apa gelaran yang diberikan istana. Sama-samalah kita jaga kedaulatan, perlembagaan dan undang-undang negara ini,” katanya.

Sementara itu, Ketua Polis Daerah Dang Wangi, ACP Noor Dellhan Yahaya ketika dihubungi mengesahkan menerima laporan berkenaan dan kes berkenaan akan dirujuk kepada Unit Siasatan jenayah Terkelas Bukit Aman. – BERNAMA


PRU15: Tun M akan ‘demam’ jika saya jadi PM – Anwar

BUTTERWORTH: Presiden PKR, Datuk Seri Anwar Ibrahim berseloroh mengatakan Pengerusi parti Pejuang Tanah Air (Pejuang), Tun Dr Mahathir Mohamad tentunya akan ‘demam’ jika beliau mengangkat sumpah jawatan Perdana Menteri selepas Pilihan Raya Umum Ke-15 (PRU15).

Anwar yang juga Pengerusi Pakatan Harapan (PH) bagaimanapun mendoakan kesihatan Dr Mahathir yang mengingati pemimpin itu pernah menjadi sekutu PH.

“Beliau (Dr Mahathir) menjadi orang pertama yang akan ‘demam’ kalau saya mengangkat sumpah menjadi Perdana Menteri pada 20 November nanti.

“Bagaimanapun, saya tetap mendoakan beliau sentiasa sihat,” katanya seperti dilaporkan BH Online pada Isnin.

Beliau berkata demikian ketika berucap pada Jelajah Mega Harapan Pulau Pinang di Tapak Ekspo Seberang Jaya, di sini, malam tadi.

Dalam pada itu, Anwar turut menyatakan beliau sudah banyak bersabar dengan sikap Dr Mahathir yang dilihat terus mencampuri urusannya.

“Paling terbaru beliau (Dr Mahathir) tidak menyokong PH kerana kata kita bekerjasama dengan Zahid (Presiden UMNO).

“Bila saya berbincang dengan Zahid? Bila saya cakap begitu (pakatan antara PH dan UMNO)? Jika ada mana buktinya?

“Saya telah banyak bersabar dengan beliau (Dr Mahathir) tetapi sekarang beliau mengatakan bahawa beliau tidak menyokong PH kerana kita bekerjasama dengan Zahid,” ujarnya.

Author

Diyana Rahip

View all posts

View all posts


‘Influencer’, tolong jangan berlebihan pamer produk tidak sihat – KKM

PARA pempengaruh media sosial dinasihatkan supaya tidak mempamerkan sesuatu produk atau makanan yang tidak sihat atau mempunyai kandungan gula tinggi.

Timbalan Menteri Kesihatan, Lukanisman Awang Sauni berkata, perkara itu penting kerana setiap yang dipamerkan itu memberi pendedahan kepada remaja dan kanak-kanak yang rata-ratanya kini kerap menggunakan sosial media.

“Vape bukanlah satu-satunya penyumbang kepada gaya hidup yang tidak sihat, tetapi lebih kepada pemakanan dan pengambilan gula yang berlebihan.

“Oleh itu, saya ingin menasihati pempengaruh di media sosial supaya jangan terlalu berlebihan dalam mempamerkan makanan yang mempunyai kandungan gula tinggi.

“Sebagai contoh baru-baru ini saya lihat sebuah video di TikTok yang minum susu pekat manis dan air balang bersaiz besar, itu merupakan salah satu penyumbang kepada penyakit tidak berjangkit (NCD),” katanya seperti dilapor Kosmo pada Khamis.

Beliau berkata demikia pada sidang akhbar selepas merasmikan Sambutan Ulang Tahun Ke-10 Institut Kanser Negara (IKN) di Putrajaya, hari ini.

Dalam majlis sama, Lukanisman turut menyatakan peningkatan pesakit kanser dalam kalangan penduduk Malaysia membimbangkan kerana ia tertumpu kepada individu yang berusia lebih muda.

Jelasnya, kanser turut menjadi penyumbang kedua kematian pra-matang dengan 14.2 peratus pada tahun 2017.

“Dalam erti kata lain, kanser adalah antara penyebab utama kematian kepada golongan kategori umur produktif iaitu bermula daripada seawal umur 15 sehingga 49 tahun.

“Ini sekali gus menyebabkan negara akan terus mengalami kerugian daripada segi modal insan dan secara tidak langsung menyebabkan trauma berpanjangan kepada ahli keluarga pesakit kanser kerana kehilangan tempat bergantung,” ujarnya.

Author

Diyana Rahip

View all posts

View all posts


Menoktah kemiskinan: Ternakan ayam buka peluang pekerjaan, lonjak ekonomi penduduk Rompin

ROMPIN: Langkah kerajaan melaksanakan projek ternakan ayam berskala besar di Kampung Tanjung Seratus, Kuala Rompin dengan peruntukan sebanyak RM60 juta, dilihat bukan sahaja dapat menjana ekonomi penduduk, tetapi turut membantu keterjaminan bekalan makanan negara.

Ketua Peserta Kawasan Felcra Anak Endau, Sulaiman Mustapha, 75, menyifatkannya sebagai ‘projek serampang dua mata’ kerana selain memberi manfaat terhadap masyarakat setempat khususnya memberi peluang pekerjaan untuk golongan muda, ia juga mampu melonjakkan pembangunan daerah Rompin.

“Langkah kerajaan melaksanakan projek berskala besar di sini memang ditunggu-tunggu kerana ia menunjukkan walaupun kedudukan Rompin jauh dari bandar besar, namun kerajaan tidak melupakan projek ekonomi bagi membantu penduduk.

“Kebanyakan penduduk di sini bekerja sebagai peladang, pesawah dan nelayan dan tidak mustahil selepas ini, ada yang dapat mencebur diri dalam bidang ternakan ayam pula,” katanya semasa ditemui Bernama baru-baru ini.

Sulaiman berkata, projek ternakan mega itu juga secara tidak langsung membantu rakyat negara ini mendapatkan ayam pada harga lebih murah, selain mengurangkan import ayam.

Seorang pemuda Orang Asli, Pallmallsa Saleh, 27, turut senada dengan Sulaiman yang melihat inisiatif kerajaan menerusi projek itu membuka peluang kepada golongan muda sepertinya untuk melibatkan diri dalam bidang ternakan.

“Saya bekerja di sebuah ladang sawit di sini, selepas ini mungkin saya dan rakan-rakan akan cuba kerja di ladang ini pula nanti untuk menambah pendapatan selain belajar cara-cara menternak kerana sebelum ini kami hanya menternak ayam untuk kegunaan sendiri.

“Ini juga kesempatan untuk kami lebih bercampur dengan masyarakat lain selain Orang Asli sendiri yang secara tidak langsung membantu kami meningkatkan keyakinan diri,” katanya yang menetap di Kampung Belangkap, di sini.

Bagi penduduk Kampung Bahagia, di sini, Rohayu Ab Razak, 49, pula berkata projek tersebut juga membuka peluang kepada kaum wanita untuk berniaga makanan secara kecil-kecilan di kawasan berhampiran projek itu.

Menurut ibu kepada sembilan anak itu, peluang berkenaan perlu dimanfaatkan sepenuhnya oleh anak tempatan untuk mencari pendapatan tanpa perlu berhijrah ke bandar-bandar besar mahupun keluar ke daerah lain.

“Saya juga sudah berbisik kepada anak lelaki saya yang mempunyai diploma dalam bidang peladangan supaya bekerja di sini, kerana sambil-sambil mencari duit, dia dapat menimba ilmu ternakan secara praktikal.

“Untuk saya sendiri, ia juga membuka cabang rezeki lain seperti berniaga seperti makanan yang sedikit sebanyak menambah pendapatan keluarga… jika hasilnya baik, boleh juga menyimpan untuk kegunaan masa depan,” katanya.

Sementara itu, Pengurus Besar FELCRA Food Industries Sdn Bhd (FFISB) Dr Mohamad Shafie M Lojong berkata projek dilancarkan Ogos tahun lepas melibatkan pembinaan 10 reban di kawasan seluas 20.6 hektar (51 ekar) itu dijangka siap sepenuhnya pada Februari tahun depan.

Pembinaan reban pertama menurutnya sudah mencapai 31 peratus dan dijangka beroperasi pada bulan depan dengan kemasukan ayam siri pertama sebanyak 30,000 ekor.

Katanya, apabila siap sepenuhnya, projek itu dapat melaksanakan lima pusingan ayam setahun iaitu sebanyak 300,000 ekor ayam bagi satu pusingan atau 1.5 juta ekor setahun.

Selain reban ayam, projek tersebut juga dilengkapi pejabat pentadbiran, rumah staf dan surau.

Projek ternakan berskala besar di Rompin merupakan antara empat projek mega ternakan ayam pedaging secara tertutup yang dilaksanakan oleh Felcra Berhad di kawasan luar bandar, selain di Sungai Damak, Lipis di Pahang; Padang Terap, Kedah dan Paloh 4 Gua Musang, Kelantan.  – BERNAMA


Aneh! Ramai ajak parti penyamun, banyak dosa bentuk kerajaan

KUALA LUMPUR: Ahli Majlis Tertinggi UMNO, Datuk Seri Ahmad Shabery Cheek hairan kenapa ramai pihak cuba memujuk parti korup, penyamun dan banyak dosa seperti Barisan Nasional (BN) untuk bentuk kerajaan.

“Saya kata, kenapa ajak parti yang dikatakan korup dan penyamun? Carilah di kalangan yang benar-benar baik, bersih dan tak ada dosa,” luahnya dalam catatan ringkas menerusi Facebooknya.

Tambah tulisan itu, bila Parlimen tergantung ramai yang cuba memujuk:

a) Marilah BN bersama PN bentuk kerajaan demi Melayu.

b) Marilah BN bersama PH bentuk kerajaan Malaysia yang progresif.

“Saya kata, kenapa ajak parti yang dikatakan korup dan penyamun? Carilah di kalangan yang benar-benat baik, bersih dan tak ada dosa,” tulisnya.

Menurutnya, mereka kata itu cakap-cakap politik semasa pilihan raya, lupakanlah, lepas ni boleh sama-sama bentuk kerajaan dan sedia tawarkan jawatan yang sesuai.

“Yang penting kami nak bentuk kerajaan. Tanpa BN tak boleh.

“Kalau BN serius, sepatutnya bukan jawatan yang dikejar, kena tanya apakah mereka nak bertindak terhadap Tommy Thomas, terhadap Zeti, juga tentang Hakim Nazlan?

“Sebab selama ini mereka tak pernah ada pendirian tentang semua ini, ” tulisnya.

Pada 15 November dan 18 November lalu, Presiden PAS, Tan Sri Abdul Hadi Awang rakan sekutu Perikatan Nasional (PN) menegaskan tidak akan bekerjasama dan membentuk kerajaan bersama parti rasuah, BN malah Ketua Pemuda PAS Sik pernah mengeluarkan kenyataan undi BN masuk api neraka.

Presiden PN, Tan Sri Muhyiddin Yassin secara konsisten dalam setiap kempennya mengutuk BN sebagai parti rasuah, tidak sebersih PN yang bebas dosa dan rasuah.

Gabungan Parti Sarawak pula bersetuju untuk membentuk kerajaan bersama PN, BN dan Gabungan Rakyat Sabah.

PRU-15 berakhir dengan situasi tergantung apabila tiada parti mendapat majoriti mudah untuk membentuk Kerajaan Persekutuan baharu.

BN mengalami kekalahan paling buruk dalam sejarah politiknya apabila hanya memenangi 30 daripada 178 kerusi yang ditandingi.

Namun BN kini menjadi ‘King Maker’ berikutan tiada parti menang majoriti dan perlu bergabung untuk kuasa sebagai kerajaan.

Author

Tun Puteh Wanti

View all posts

View all posts


OpenDOSM kongsi 28 juta harga barangan sebagai langkah bantu rakyat

PUTRAJAYA: Sebanyak 28 juta harga barangan telah dikongsikan Jabatan Perangkaan Malaysia (DOSM) menerusi platform data terbuka dipanggil OpenDOSM Next Gen atau https://open.dosm.gov.my.

Menteri Ekonomi, Rafizi Ramli berkata, ini merupakan salah satu usaha kementeriannya membantu rakyat menangani isu kenaikan harga barang dalam negara.

Menurutnya, ini adalah supaya kadar inflasi Malaysia yang semakin mereda dapat diterjemahkan kepada harga barang yang dibayar oleh rakyat.

“Sebahagian daripada usaha kami di Kementerian Ekonomi ialah pertamanya melalui DOSM yang telah melancarkan OpenDOSM pada 12 Januari lalu iaitu platform data yang berkaitan dengan statistik rasmi yang diterbitkan oleh DOSM dan agensi-agensi kerajaan yang angka terbaru yang kami kongsikan dengan rakyat ialah 28 juta data harga barangan.

“Kita perlukan bantuan dan juga kerjasama daripada orang ramai dan pihak-pihak di luar sana untuk memastikan 28 juta data harga barangan ini mula digunakan oleh rakyat terbanyak untuk membantu kita sama-sama lebih peka kepada turun naik harga barang.

“Supaya bukan sahaja kerajaan memantau kenaikan harga barang secara makro tetapi usaha itu juga perlulah kita sama-sama tanggung untuk memastikan kalau ada penurunan atau pun kadar inflasi yang lebih menyederhana,” katanya.

Beliau berkata demikian dalam Sidang Media Penerbitan Harga Indeks Harga Pengguna (IHP) di Menara Prisma pada Rabu.

Katanya lagi, satu hipotesis pentingnya ialah, jika perkara itu tidak diterjemahkan melalui usaha rakyat, segala usaha dan campur tangan kerajaan akan menunjukkan tidak ada perubahan

“Segala usaha dan campur tangan kerajaan yang melibatkan peruntukan yang banyak, berbilion ringgit setiap tahun untuk mengawal harga bahan mentah yang perlu dikawal atau pun yang terpaksa dikawal buat seketika.

“Sedang harga itu dikawal tetapi harga yang dibayar oleh rakyat itu tidak berubah, di sinilah masalahnya, kerana rakyat akan secara berterusan menyebut bahawa harga barang masih mahal kerana sebahagian besar daripada interaksi rakyat di negara kita dengan harga barang ialah harga barang akhir terutamanya yang melibatkan makanan dan minuman,” jelasnya.

Beliau berharap rakyat akan dapat terus dapat menghakimi dan membandingkan harga barang melalui data yang diberi itu bagi mengawal kenaikan harga barangan bersama kerajaan.

Author

Faridah Amiratul

View all posts

View all posts


BTS rehat hingga 2025 demi khidmat ketenteraan Korea Selatan

KUMPULAN KPOP terkenal dunia, BTS sah akan merehatkan aktiviti seni mereka sebagai satu kumpulan sehingga tahun 2025 bagi melaksanakan perkhidmatan ketenteraan Korea Selatan.

Perkara itu disahkan agensi muzik mereka, BIGHIT MUSIC dalam satu kenyataan pada Isnin.

“BIGHIT MUSIC dengan bangganya mengumumkan hari ini bahawa ahli BTS sedang bergerak ke hadapan dengan rancangan untuk memenuhi perkhidmatan tentera mereka.

“Selepas konsert fenomenal menyokong bidaan Busan untuk Ekspo Dunia 2030, dan apabila setiap individu memulakan aktiviti solo, inilah masa yang sesuai dan ahli BTS berbesar hati untuk berkhidmat,” katanya.

Untuk rekod, BIGHIT MUSIC menyatakan ahli kumpulan BTS, Jin memohon untuk membatalkan pelanjutan pendaftarannya dan akan mengikut prosedur pendaftaran Pentadbiran Tenaga Kerja Tentera.

Anggota lain juga akan menjalankan perkhidmatan ketenteraan secara berurutan mengikut perancangan mereka.

Sebelum ini, Jin yang dilahirkan pada 1992, dibenarkan Kementerian Kebudayaan, Sukan dan Pelancongan untuk menangguhkan perkhidmatannya mengikut Akta Perkhidmatan Tentera yang dipinda pada 2020, dan pendaftarannya ditangguhkan sehingga akhir tahun ini.

Memandangkan Jin telah menarik balik penangguhan pendaftaran perkhidmatan sehingga umur 30 tahun, dia dijangka akan mendaftar sebagai askar bertugas aktif sebaik sahaja notis pendaftaran dikeluarkan.

“Jin akan memulakan proses itu sebaik sahaja jadual pelepasan solonya selesai pada penghujung Oktober. Dia kemudian akan mengikuti prosedur pendaftaran kerajaan Korea.

“Ahli kumpulan lain merancang untuk menjalankan perkhidmatan ketenteraan mereka berdasarkan rancangan individu mereka sendiri.

“Kedua-dua syarikat dan ahli BTS tidak sabar-sabar untuk berkumpul semula sebagai sebuah kumpulan semula sekitar tahun 2025 berikutan komitmen perkhidmatan mereka,” katanya lagi.

Author

Faridah Amiratul

View all posts

View all posts


Polis kesan tiga lelaki bantu siasatan kes pukul

SEREMBAN: Polis sedang mengesan tiga lelaki untuk membantu siasatan berhubung kes pergaduhan di sebuah restoran di Taman Permai Seremban seperti video yang tular di laman sosial sejak semalam.

Ketua Polis Daerah Seremban, ACP Nanda Maarof berkata, ketiga-tiga individu berkenaan dikenali sebagai V. Raja Kumar, 29, S. Agilan, 24, dan Suresthiran.

“Siasatan mendapati ketika kejadian pada dua hari lepas, mangsa seorang buruh berusia 16 tahun dikatakan sedang makan bersama rakannya di restoran berkenaan sebelum diserang oleh tiga lelaki yang dikenali.

“Mangsa turut ditarik sehingga ke luar restoran dan telah dipukul berkali-kali, tidak lama kemudian dia berjaya melarikan diri dan membuat laporan polis pada 3.46 pagi. Motif pergaduhan disyaki kerana perselisihan faham,” katanya dalam kenyataan di sini hari ini.

Nanda berkata sehubungan itu, satu kertas siasatan dibuka mengikut Seksyen 324 Kanun Keseksaan dan orang ramai yang mempunyai maklumat berkaitan kejadian diminta tampil ke balai polis berhampiran untuk membantu siasatan.

Semalam, tular beberapa video berdurasi 10 hingga 23 saat memaparkan seorang lelaki dipukul tiga lelaki di restoran berkenaan sehingga mendatangkan kecederaan. – BERNAMA


Imigresen bongkar kegiatan keluarkan kad pelarian tidak sah

KUALA LUMPUR: Jabatan Imigresen membongkar satu kegiatan pengeluaran kad pelarian kepada etnik Chin dari Myanmar yang didalangi sebuah pertubuhan tidak berdaftar hasil serbuan di kawasan flat di Jalan Imbi di sini, tengah malam tadi.

Ketua Pengarah Imigresen, Datuk Seri Khairul Dzaimee Daud berkata, pertubuhan berkenaan beroperasi di sebuah rumah flat di kawasan berkenaan sejak 2009 berdasarkan kepada papan tanda dan dokumen yang dirampas.

Beliau berkata, pertubuhan berkenaan mengeluarkan kad yang tidak diiktiraf kerajaan menggunakan mesin sendiri di pejabat mereka dan mengenakan bayaran keahlian RM500 seorang serta pelbagai bayaran lain.

“Berdasarkan resit-resit bayaran yang dirampas dianggarkan seramai 1,000 orang etnik Chin telah menjadi anggota pertubuhan ini,” katanya dalam sidang akhbar selepas operasi selama dua jam itu yang berakhir pada 2.30 pagi tadi.

Menurut Khairul Dzaimee, kad memaparkan bahawa pemegang merupakan pelarian etnik Chin yang sedang menunggu kebenaran untuk ke negara ketiga.

Khairul Dzaimee berkata, pihaknya akan mengesan dalang pertubuhan berkenaan dan percaya ia didalangi individu daripada etnik berkenaan.

“Barangan yang dirampas pada operasi ini akan dirujuk kepada agensi-agensi lain di bawah Kementerian Dalam Negeri seperti Jabatan Pendaftar Pertubuhan,” katanya.

Mengulas mengenai operasi tengah malam tadi, Khairul Dzaimee berkata, seramai 1,051 warga asing dari Bangladesh, Pakistan, Nepal, Myanmar, Indonesia dan India diperiksa.

Beliau berkata, 544 daripadanya yang berusia lingkungan setahun hingga 68 tahun ditahan kerana melakukan pelbagai kesalahan imigresen seperti tiada dokumen perjalanan, dokumen perjalanan tamat tempoh dan salah guna pas lawatan sosial.

Turut ditahan 30 kanak-kanak etnik Chin berusia antara setahun dan 10 tahun.

Menurutnya semua yang ditahan akan ditempatkan di Depot Tahanan Imigresen Bukit Jalil dan disiasat mengikut Akta Imigresen 1959/63 serta Peraturan-Peraturan Imigresen 1963.

“Seramai 115 anggota dan pegawai Jabatan Imigresen dibantu 43 anggota lain-lain jabatan seperti Jabatan Pendaftaran Negara dan Jabatan Pertahanan Awam terlibat dalam operasi ini,” katanya. – BERNAMA


Benzema menang pemain terbaik Ballon d’Or 2022

PENYERANG Real Madrid, Karim Benzema, muncul sebagai pemenang Anugerah Ballon d’Or buat kali pertama dalam kerjayanya sekaligus meraih impiannya menggapai anugerah berprestij yang diiktiraf majalah France Football itu.

Kemenangan kapten Karim Benzema itu menepati ramalan setelah memainkan watak penting membantu pasukan gergasi Sepanyol itu menjuarai La Liga dan Liga Juara-Juara Eropah (UCL) pada musim lepas.

Benzema telah menjaringkan 27 gol dalam saingan La Liga pada musim 2021/2022 serta 15 gol dalam kejohanan Liga Eropah 2021/2022 (UCL) untuk membawa kejuaraan berganda buat skuad Carlo Ancelotti.

Rekod gol sensasi penyerang itu dalam saingan peringkat kalah mati UCL musim lalu dengan meledak 10 jaringan termasuk hatrik menentang dua pasukan gergasi PSG dan Chelsea sudah cukup membuktikan beliau layak menggondol anugerah itu.

Untuk rekod, beliau muncul sebagai pemenang Ballon D’Or dari Perancis pertama sejak pemain lagenda dan juga bekas bintang Real Madrid Zinedine Zidane pada 1998.

Lebih ikonik, anugerah itu turut disampaikan oleh legenda sepanjang zaman Perancis, Zinedine Zidane yang juga bekas pengurus yang mengendalikan Benzema di Real Madrid.

Pemain berusia 34 tahun itu mengetepikan saingan dari Kevin De Bruyne yang menduduki tempat kedua serta penyerang Bayern Munich, Sadi Mane di tangga ketiga untuk memastikan anugerah Ballon d’Or 2022 menjadi milik penyerang Perancis itu.

Author

Mohamad Fitri Hazim Hazam

View all posts

View all posts


Mahkamah sahkan lelaki dimadukan isteri masih pasangan yang sah

TANAH MERAH: Mahkamah Rendah Syariah di sini hari ini memutuskan seorang lelaki yang mendakwa ‘dimadukan’ isterinya masih kekal sebagai pasangan suami isteri yang sah.

Hakim Ahmad Hariri Mohd. Saat membuat keputusan itu selepas Rahaman Mohamed Jaafar, 47, melakukan sumpah penafian bahawa dia tidak pernah menceraikan isterinya sebagaimana yang didakwa.

“Menerusi lafaz sumpah defendan, maka defendan dan plaintif masih kekal sebagai suami isteri melainkan plaintif hadir ke mahkamah dengan bukti baharu,” kata Ahmad Hariri ketika membacakan keputusan permohonan lafaz cerai di antara Rahaman dan Wan Nor Shakirin Wan Abdul Razak, 32.

Mahkamah kemudiannya menetapkan 22 Oktober ini sebagai tarikh sebutan permohonan cerai yang difailkan oleh Wan Nor Shakirin.

Sementara itu Rahaman ketika ditemui pemberita meluahkan rasa bersyukur selepas Mahkamah memutuskan dia dan isteri keduanya itu masih kekal sebagai pasangan yang sah.

Katanya, sehingga kini dia masih sayangkan isteri keduanya walaupun sudah bertindak berkahwin dengan lelaki lain.

“Alhamdulillah saya berani bersumpah kerana saya tidak pernah melafazkan cerai talak tiga sebagaimana yang didakwa isteri.

“Walaupun isteri ada memfailkan cerai, saya tidak akan melepaskannya kerana sayang saya terhadap dia masih kuat,” katanya.

Utusan Malaysia sebelum ini melaporkan tembelang seorang isteri yang bertindak ‘memadukan’ suaminya terbongkar selepas perkahwinan kedua wanita itu diketahui oleh suami pertamanya.

Susulan itu, Rahaman yang merupakan seorang peniaga telah bertindak memfailkan tuntutan faraq nikah di antara isterinya dengan suami kedua.- Utusan

Author

Media Variasi

View all posts

View all posts


Usul pembangkang bincang DNAA Zahid Hamidi ditolak

KUALA LUMPUR: Yang Dipertua Dewan Rakyat, Tan Sri Johari Abdul menolak usul tergempar dikemukakan Ahli Parlimen Machang, Wan Ahmad Fayhsal Wan Ahmad Kamal bagi memberi laluan kepada Peguam Negara menjelaskan keputusan melepas tanpa membebaskan (DNAA) Datuk Seri Dr Ahmad Zahid Hamidi berhubung pertuduhan rasuahnya.

Lapor Utusan Online, Johari bagaimanapun tidak memberitahu alasan-alasan menolak usul tersebut daripada dibahas dalam mesyuarat khas Dewan Rakyat pada Isnin.

Sebelum mesyuarat bermula, Wan Ahmad Fayhsal berdiri menggunakan peraturan mesyuarat bagi mendapatkan penjelasan berkaitan usulnya.

Bagaimanapun, Johari memberitahu akan memberi ruang kepada beliau bercakap mengenai hal itu selepas Perdana Menteri, Datuk Seri Anwar Ibrahim selesai berucap mengenai Kajian Separuh Penggal (KSP) Rancangan Malaysia ke-12 (RMK12).

Keadaan itu menimbulkan rasa tidak puas hati dalam kalangan Ahli Parlimen pembangkang diketuai Ketua Whip Perikatan Nasional (PN), Datuk Seri Takiyuddin Hassan, yang mendesak supaya usul itu diterima dan dibahas.

Selepas beberapa minit pertengkaran berlaku, Wan Ahmad Fayhsal secara ringkas memberitahu bahawa usulnya telah ditolak Johari.

Ahli Parlimen Larut, Datuk Seri Hamzah Zainudin: Rakan-rakan saya bertanya, apakah usul dibawah Machang ini dibenarkan untuk dibahas atau tidak? Kalau boleh kita mahu bahas. Kami akan sangat bersabar jika Yang Dipertua jawab boleh dibahas selepas ini.

Johari: Usul telah ditolak. Saya akan beri ruang untuk Machang bercakap.

Hamzah: Sebab kita tidak tahulah kita tanya (jika boleh dibahas atau tidak).

Baru-baru ini, Wan Ahmad Fayhsal dilaporkan meminta sidang khas Dewan Rakyat pada Isnin ditangguh mengikut Perkara 18 (1) dan (2) Peraturan-Peraturan Majlis Mesyuarat, untuk memohon penjelasan daripada Peguam Negara mengenai keputusan penarikan balik 47 pertuduhan ke atas Ahmad Zahid.

Katanya, usul itu adalah perkara tertentu kerana Dewan Rakyat berhak mengetahui perincian dan asas keputusan itu, kerana Timbalan Perdana Menteri adalah seorang anggota pentadbiran kanan Kerajaan Persekutuan dan Ahli Dewan Rakyat.

Bagaimanapun, Anwar sebelum ini berkata, kes melibatkan Ahmad Zahid tidak boleh dibahas kerana platform Parlimen tidak boleh ditukar untuk berperanan sebagai sebuah mahkamah.

Dalam mesyuarat Dewan Rakyat pada April lalu, usul Wan Ahmad Fayhsal untuk membincang mengenai pengeluaran wang Kumpulan Wang Simpanan Pekerja (KWSP) secara bersasar, turut ditolak walaupun dikatakan bersifat kepentingan awam dan perlu disegerakan.

KSP RMK12 disediakan bagi mengukur pencapaian sepanjang dua tahun pertama pada 2021-2022.

Selain itu, ia juga akan mengetahui hala tuju bagi tahun 2023-2025 ke arah mencapai negara mampan, sejahtera dan berpendapatan tinggi dengan mengambil kira cabaran domestik dan trend global semasa.

Author

Fazleen Safina Abd Jamil

View all posts

View all posts


Nurul Ain dalam ‘standby mode’ untuk keluar dari Gaza

KUALA LUMPUR: Harapan warga Malaysia, Nurul Ain Haron, 37, yang berada di Gaza, Palestin untuk cuba keluar dari kawasan perang itu dengan selamat semakin cerah apabila Lintasan Rafah, penghubung sempadan Palestin-Mesir mula dibuka semalam untuk bantuan kemanusiaan.

Dalam satu audio pendek menerusi WhatsApp yang dihantar kepada wartawan Harian Metro tengah malam tadi, Nurul Ain menjelaskan dia dalam standby mode untuk pergerakan keluar dari Gaza.

“Perkembangan untuk keluar dari Gaza saya masih menunggu. Saya on standby (dalam keadaan bersedia) sebab apa yang dapat tahu hari ini (semalam) first aid (misi bantuan) dah dapat masuk dari border (sempadan) Rafah.

“Saya on standby sahaja sekarang. Ada pihak Kedutaan Malaysia di Kaherah yang menghubungi saya,” katanya dalam satu audio WhatsApp berdurasi 24 saat yang dikirimkan jam 11.40 malam tadi.

Bagaimanapun, wartawan belum menerima lagi mesejnya selepas itu.

Lebih dua minggu diserang menerusi pengeboman dari udara oleh rejim Yahudi Zionis Israel, perkhidmatan asas air, makanan, perubatan dan Internet untuk komunikasi semakin memburuk di Gaza.

Harian Metro sebelum ini melaporkan Nurul Ain ke Gaza, Palestin mengikuti suaminya, Mohamed Adnan Shaat, 33, pada 1 Oktober lalu selepas enam tahun berkahwin.

Lebih pilu apabila Nurul Ain yang berasal dari Keramat, di sini, menyambut ulang tahun kelahiran dengan letupan bom pada 11 Oktober lalu.

“Ini pertama kali nak jumpa mentua dan suami pula putuskan nak pulang selepas sembilan tahun dia tak balik. Kemudian saya sambut hari jadi pada 11 Oktober dengan letupan bom.

“Tidak ada siapa pernah menjangka apa yang terjadi ini. Kami nak balik pun sebab ramai rakan suami yang pulang sebelum ini kata Gaza dah maju dan nak masuk tak sesukar dahulu. Tak ada pun rasa berat hati atau fikir yang bukan-bukan, kami positif saja,” katanya.

Menurutnya, jika dibandingkan dengan peperangan yang berlaku pada 2014 di Gaza, kali ini lebih teruk.

“Dulu tak silap saya, dalam 51 hari keadaan (teruk) macam sekarang ini, tapi hanya dalam tempoh lebih seminggu dah macam 51 hari.

“Apa pun, saya reda. Alhamdulillah, jika ini destinasi terakhir kami. Ada hikmah apabila kami gagal untuk keluar dari Gaza sehari lepas dapat menjalankan amanah untuk edar barangan bantuan,” katanya. – Harian Metro

Author

Media Variasi

View all posts

View all posts


KPDN nafi berlaku kenaikan harga daging import

KUALA LUMPUR: Kementerian Perdagangan Dalam Negeri dan Kos Sara Hidup (KPDN) menafikan dakwaan berhubung kenaikan melampau harga daging import di pasaran.

Menterinya, Datuk Seri Salahuddin Ayub berkata, setakat ini barangan di bawah kawalan KPDN seperti telur, ayam bulat dan daging import tidak berlaku sebarang kenaikan harga.

“Pergilah ke mana-mana kedai, harga daging lembu dan kerbau import masih terkawal iaitu RM18 hingga RM21 sekilogram (kg) mengikut gred daging berkenaan.

“Tentang daging lembu tempatan, harga itu sememangnya tidak kita kawal. Bermakna ada orang tempatan khususnya di Kedah, Kelantan dan Terengganu mereka tidak membeli daging kotak sebaliknya memilih daging lembu tempatan,” katanya kepada pemberita selepas melancarkan Bakul Rahmah dan flag off lori 99 SpeedMart di sini hari ini.

Beliau memaklumkan daging lembu tempatan menunjukkan kestabilan harga iaitu RM37.96 per kg bermula Nov lepas hingga sekarang.

Bagaimanapun, Salahuddin meminta orang ramai agar membuat aduan serta merta sekiranya berlaku kenaikan harga bagi daging import di mana-mana premis.

Menurutnya, KPDN juga akan mengumumkan Skim Harga Maksimum Musim Perayaan (SHMMP)  sempena Aidilfitri pada Rabu ini.

Sementara itu, beliau berkata, kementeriannya menyasarkan pengedaran 130,000 Bakul Rahmah ke seluruh negara hingga Julai ini.

“Setakat ini, kita telah berjaya mengumpulkan lebih kurang 80,000 Bakul Rahmah dan sejumlah 40,000 telah diedarkan pada fasa satu, manakala bakinya akan diberikan sebelum Aidilfitri bagi memastikan golongan miskin tegar dapat disantuni.

“Pada fasa dua pula, kita akan capai sasaran lebih kurang 130,000 isi rumah hingga Julai yang bermakna seratus peratus isi rumah (miskin tegar) kita bantu,” katanya. – BERNAMA


‘Siapa yang munafik?’ soal Pemuda UMNO

KUALA LUMPUR: Pemuda UMNO menyifatkan orang yang mengikuti ajaran agama Islam tetapi hakikatnya tidak mengakui di dalam hati adalah pihak yang munafik kerana berpura-pura.

Ketuanya, Dr. Muhamad Akmal Saleh berkata, agama Islam mengajar umatnya untuk bercakap baik dan menjaga hubungan baik sesama insan.

“Bukan setiap kali bercakap, semuanya berunsurkan kebencian dan memecah belahkan umat.

“Jadi, siapa yang munafik? Mungkin sebab banyak tidur sangat dalam Parlimen ni. Bangunlah mat oi!” katanya menerusi satu hantaran di Facebook.

Terdahulu, Ketua Pemuda Bersatu (Armada), Wan Ahmad Fayhsal Wan Ahmad Kamal ketika berceramah dalam Pentas Anak Muda di Simpang Pelangai, Pahang menyifatkan kerjasama antara Barisan Nasional (BN) dan Pakatan Harapan (PH) adalah munafik.

Wan Ahmad mendakwa, Kerajaan Perpaduan adalah hasil kerjasama merupakan perancangan antara ‘cikgu dan murid’ iaitu merujuk kepada Perdana Menteri, Datuk Seri Anwar Ibrahim serta Timbalannya, Datuk Seri Dr. Ahmad Zahid Hamidi.

Ahli Parlimen Machang tersebut mendakwa, hasil kerjasama itu akan menyebabkan ahli UMNO akan mengundi calon Perikatan Nasional (PN) pada Pilihan Raya Kecil (PRK) Pelangai pada 7 Oktober ini.

Author

Fazleen Safina Abd Jamil

View all posts

View all posts


MAIPk kaji garis panduan tauliah mengajar oleh wakil rakyat

IPOH: Majlis Agama Islam dan Adat Melayu Perak (MAIPk) akan mengadakan mesyuarat pada 2 Mac ini bagi mengkaji garis panduan berkaitan tauliah mengajar agama oleh wakil rakyat di negeri ini.

Yang Dipertua MAIPk, Tan Sri Mohd Annuar Zaini berkata, keputusan mesyuarat itu kemudian akan dipersembahkan kepada Sultan Perak Sultan Nazrin Shah, kemudian pihaknya akan mengadakan sesi libat urus dengan semua pihak terlibat

“Apabila sudah ada keputusan daripada Tuanku, mungkin Tuanku akan panggil semua ketua parti untuk menerangkannya. Dalam soal ini, kita konsisten selain ingin mendamaikan pihak yang berselisih faham dan tersinggung hati selepas Pilihan Raya Umum ke-15 (PRU15) yang lepas.

“Setakat ini belum ada ketetapan dan kami mendapat banyak rungutan, jadi kita mahu mencari satu jalan untuk mengelakkan berlakunya salah faham,” katanya.

Beliau berkata demikian ketika ditemui selepas merasmikan Majlis Penyerahan Buku Belajar Asas Membaca Al-Quran Kaedah Muallim, Mari Belajar Jawi KSSR dan Fahami Bacaan Dalam Solatmu di sini hari ini.

Mohd Annuar berpendapat, seseorang ahli politik yang mempunyai tauliah mengajar agama tidak perlu ditarik balik pentauliahannya selagi mereka tidak mengajar perkara yang mengarut dan bercanggah dengan hukum syarak.

“Seperti Ahli Dewan Undangan Negeri (ADUN) Manjoi dan Parit pernah mengajar dan mempunyai tauliah mengajar. Bagi saya harus faham ada dua isu berbeza iaitu tauliah mengajar bermaksud dia dinilai untuk jawatankuasa dan mempunyai ilmu pengetahuan dalam bidang yang dipelajari,” katanya.

Berdasarkan pekeliling dikeluarkan Jabatan Agama Islam Perak (JAIPk) bertarikh 26 Oktober 2022, Sultan Perak bertitah pada 24 Okt 2019 untuk tidak membenarkan sebarang aktiviti politik diadakan di premis masjid atau surau, sama ada daripada parti kerajaan mahupun pembangkang. – BERNAMA


Naik Feri Pulau Pinang percuma selama sebulan mulai 7 Ogos

GEORGETOWN – Penumpang feri baharu Pulau Pinang bakal menikmati perkhidmatan awam itu secara percuma selama sebulan bermula 7 Ogos sehingga 7 September nanti.

Menteri Pengangkutan, Anthony Loke Siew Fook berkata, feri atau katamaran yang menghubungkan bahagian pulau dan tanah besar itu akan mula beroperasi pada 7 Ogos ini.

Menurutnya, sehingga kini, terdapat empat feri baharu bagi menggantikan bot laju yang digunakan sebelum ini selepas perkhidmatan feri ikonik dihentikan.

“Setakat ini kita ada empat buah feri yang mana setiap feri bernilai RM18 juta yang akan beroperasi bermula jam 6 pagi hingga 8.30 malam setiap hari. Sebuah feri mampu menampung 150 pejalan kaki serta 50 buah motosikal dan basikal dalam satu masa.

“Setiap feri akan mengambil masa 10 minit dengan kekerapan setiap 30 minit pada waktu puncak,” katanya pada sidang akhbar selepas meninjau dan menaiki salah sebuah feri baharu di Pangkalan Raja Tun Uda, di sini pada Sabtu.

Terdapat empat feri baharu untuk penumpang pejalan kaki, motosikal dan basikal yang akan beroperasi pada 7 Ogos depan.
Turut hadir, Ketua Menteri Pulau Pinang, Chow Kon Yeow dan beberapa barisan pemimpin negeri yang lain.

Sebelum ini, akhbar melaporkan empat buah feri baharu Pulau Pinang itu yang dinamakan Teluk Kumbar, Teluk Bahang, Teluk Duyung dan Teluk Kampi selamat tiba di negeri ini dari limbungan kapal di Haiphong, Vietnam.

Anthony berkata, ketika ini, keempat-empat buah feri baharu itu sedang menjalani proses percubaan selama empat minggu.

“Proses percubaan ini antaranya melibatkan latihan dalam kalangan pengemudi (pilot) serta untuk mendapatkan tauliah daripada Jabatan Laut sebelum dapat beroperasi sepenuhnya.

“Dari segi ciri-cirinya pula, feri baru ini dilengkapi ciri-ciri keselamatan yang penuh antaranya kamera litar tertutup (CCTV) yang boleh dipantau oleh jurumudi (pilot) serta di terminal.

“Selain itu, ia juga mempunyai dua buah enjin di bahagian belakang dan hadapan. Oleh itu, ia membolehkan feri ini terus beroperasi sebaik sahaja menurunkan dan mengambil penumpang selain boleh membuat pusingan sehingga 360 darjah,” katanya seperti dilapor Sinar Harian.

Menjawab mengenai isu tambang, beliau berkata, tambang yang akan diperkenalkan kelak adalah berpatutan dan bakal diumumkan selepas perbincangan serta persetujuan bersama Suruhanjaya Pelabuhan Pulau Pinang (SPPP).

Sebelum ini, selepas 126 tahun menjadi pengangkutan tertua di Pulau Pinang, perkhidmatan ikonik feri sebagai alternatif laluan dari Seberang Perai untuk ke bahagian pulau dan sebaliknya telah digantikan dengan bot laju bermula 1 Januari 2021.

Perkara itu diumumkan SPPP yang mana, perkhidmatan feri di Pulau Pinang untuk kenderaan empat tayar akan dihentikan bermula 1 Januari 2021 dengan feri Ro-Ro hanya untuk kegunaan motosikal dan basikal sahaja.

Ini bermakna, kesemua kenderaan empat tayar tidak lagi boleh menggunakan laluan laut sebagai alternatif untuk ke bahagian pulau atau sebaliknya.

Bermula tarikh itu juga, perkhidmatan feri bagi penumpang, motosikal dan basikal akan diambil alih oleh Penang Port Sdn Bhd (PPSB) daripada Prasarana Malaysia Berhad.

PPSB juga akan menyediakan perkhidmatan katamaran untuk penumpang, motosikal dan basikal bagi menggantikan feri sebelum ini.

Authors

Media Variasi

View all posts

Diyana Rahip

View all posts

View all posts

View all posts


6,654 saman dikeluarkan dalam Op Hormat Undang-Undang di KL

KUALA LUMPUR: Sebanyak 6,654 saman pelbagai kesalahan trafik dikeluarkan menerusi Op Hormat Undang-Undang (HUU) Jalan Raya Polis Kuala Lumpur fasa dua, semalam.

Ketua Jabatan Siasatan dan Penguatkuasaan Trafik (JSPT) Kuala Lumpur, Asisten Komisioner Sarifudin Mohd Salleh berkata, kesalahan tertinggi direkodkan adalah halangan lalu lintas dengan 5,052 saman.

“Kesalahan kenderaan di laluan pejalan kaki atau garisan putih (233), tiada lesen memandu (4), nombor pendaftaran (39), jalan ketika lampu isyarat merah (23) dan lain-lain (1,198).

“Bagi saman yang dikeluarkan agensi lain, Jabatan Pengangkutan Jalan (JPJ) mengeluarkan 225 saman atas pelbagai kesalahan,” katanya dalam satu kenyataan, hari ini.

Saifuddin berkata pihaknya turut menahan 13 individu berkaitan pelbagai kesalahan antaranya dadah, imigresen dan kesalahan jenayah.

“Sebanyak 28 operasi dijalankan semalam membabitkan Op Mabuk, Op Motosikal, Op Perdagangan, Op khas, Op Pelbagai, Op Halaju, Op Halangan, Op Utama (telefon bimbit), dan Op Utama (Lampu Isyarat).

“Mana-mana individu yang disaman sepanjang operasi itu yang dijalankan sehingga 29 September tidak layak untuk mendapat tawaran pengurangan atau diskaun,” katanya.

Sebelum ini, Ketua Polis Kuala Lumpur, Datuk Allaudeen Abdul Majid dipetik berkata, operasi fasa kedua itu akan tertumpu di 16 lokasi berbeza sekitar ibu negara sepanjang tempoh pelaksanaan terbabit bermula 15 hingga 29 September .

Operasi penguatkuasaan yang lebih tegas itu akan memfokuskan tujuh jenis operasi iaitu Op Parkir Haram, Op Halangan, Op Lampu Merah, Op Nombor Pendaftaran, Op Cermin Gelap, Op Motosikal dan Op Didik. – Berita Harian

Author

Media Variasi

View all posts

View all posts


Tol percuma 11-12 November sempena Deepavali

CYBERJAYA: Menteri Kerja Raya, Datuk Seri Alexander Nanta Linggi memaklumkan, tol percuma akan diberikan kepada pengguna lebuh raya bermula Sabtu hingga Ahad sempena sambutan Deepavali.

Menurutnya, pelaksanaan pemberian tol percuma itu bermula pada 11 November 2023 (Sabtu) jam 12.01 tengah malam sehingga 12 November 2023 (Ahad) jam 11.59 malam.

Tambahnya, pengecualian tol akan diberikan kepada semua jenis kelas kenderaan di semua plaza tol kecuali di plaza tol dekat sempadan negara iaitu Plaza Tol Bangunan Sultan Iskandar (BSI) dan Plaza Tol Tanjung Kupang, Johor.

Jelasnya, inisiatif itu dilaksana bagi meraikan rakyat Malaysia terutamanya masyarakat kaum India beragama Hindu yang menyambut perayaan Deepavali.

“Ini juga selari dengan hasrat Kerajaan Perpaduan dalam membantu meringankan beban rakyat yang merentasi kepelbagaian agama, kaum dan kepercayaan.

“Pemilihan tarikh ini juga bertujuan bagi mengelakkan penumpuan trafik pada hari perjalanan pulang ke kampung dan kembali semula ke bandar serta dapat mengoptimumkan pengoperasian dan penyelarasan logistik tambahan seperti pengurusan kawalan trafik, sumber air tambahan, penyediaan tandas serta keperluan logistik lain yang melibatkan pihak ketiga di kawasan hentian sebelah (Lay By) dan kawasan Rehat & Rawat (R&R) di sepanjang lebuh raya,” katanya dalam satu kenyataan pagi ini.

KKR menganggarkan jumlah trafik dalam masa dua hari adalah sebanyak 11.8 juta kenderaan.

Dengan pelaksanaan tol percuma, KKR menasihatkan agar pengguna lebuh raya dapat memanfaatkan peluang tersebut selain merancang perjalanan dengan sebaiknya.

Pengguna lebuh raya juga dinasihatkan untuk mematuhi cadangan jadual waktu perjalanan atau travel time advisory (TTA) yang disyorkan.

Pengguna boleh menyemak status trafik atau sebarang insiden di lebuhraya yang akan dikemaskini di media sosial rasmi Lembaga Lebuhraya Malaysia (LLM) iaitu di Facebook Lembaga Lebuhraya Malaysia atau di Twitter @LLMtrafik secara berkala.

Pengguna lebuh raya juga boleh menghubungi Pusat Pengurusan Trafik LLM di talian 1-800-88-7752 untuk mendapatkan maklumat terkini keadaan trafik atau bantuan.

Author

Nurul Ain Japri

View all posts

View all posts


MEDIA VARIASI pertahan laporan isu penderaan demi kepentingan awam

[DIKEMASKINI] KUALA LUMPUR: Portal berita dalam talian, MEDIA VARIASI mempertahankan laporan isu penderaan ala ‘militan’ di sebuah madrasah yang didakwa menjalankan pusat pemulihan dan rawatan secara tidak sah.

Ia berikutan surat Letter Of Demand (LOD) oleh pihak Pertubuhan Kebajikan Darussolihin berhubung artikel berkenaan berkaitan prosedur pemulihan yang didakwa melanggar hak asasi manusia.

Pihak pertubuhan kebajikan berkenaan mengadakan sidang media pada petang Isnin memaklumkan mereka menghantar notis kepada MEDIA VARIASI, pengarang (Wan Noor Hayati), meminta surat tunjuk sebab kenapa tidak boleh disaman kepada pegawai Persatuan Pengguna Islam Malaysia (PPIM), Gulab Jan Fazal Eladi, bekas pelatih Darussolihin, Haris Ayub Mohideen yang mendakwa didera serta mempertimbangkan untuk menyaman ibu pengadu, Zuraina Zambri.

Pertubuhan Kebajikan Darussolihin juga mengemukakan tuntutan ganti rugi masing-masing RM10 juta kepada Wan Noor Hayati, MEDIA VARIASI dan mangsa yang mendakwa didera ala ‘militan’.

MEDIA VARIASI menegaskan akan menjawab LOD tersebut, tidak akan memohon maaf atau menurunkan artikel berkenaan demi kebenaran dan kesejahteraan keselamatan penghuni di madrasah berkenaan.

Namun, sejajar dengan sikap terbuka yang diamalkan, MEDIA VARIASI sedia untuk melaporkan apa-apa ulasan, penjelasan atau komentar balasan yang ingin diutarakan oleh pihak pentadbiran madrasah tersebut.

MEDIA VARIASI bertegas menentang segala usaha untuk ‘mendiamkan’ pengamal media daripada menyalurkan berita dan suara rakyat yang menjadi isu kepentingan awam dan keselamatan negara.

Penyampaian berita berbentuk pembongkaran dan analisis kewartawanan adalah fair reporting berdasarkan dokumen dan bukti yang dikemukakan selain pengesahan agensi berkaitan dalam proses penyiaran berita di portal MEDIA VARIASI.

MEDIA VARIASI tidak akan teragak-agak untuk mengambil tindakan undang-undang kepada pihak yang berkaitan sekiranya ada unsur fitnah untuk menjatuhkan MEDIA VARIASI dan menghalang amalan fair reporting.

Orang ramai boleh membaca laporan-laporan pembongkaran suara rakyat, isu pembangunan negara dan suara pemimpin di mediavariasi.com atau ikuti semua saluran media sosial MEDIA VARIASI di Facebook, Instagram, TikTok, Twitter dan juga YouTube.

Author

Tun Puteh Wanti

View all posts

View all posts


PH-BN peroleh majoriti di Pulau Pinang, PN kekal di Kedah, Kelantan, Terengganu – SPR

PUTRAJAYA: Gabungan Pakatan Harapan (PH) dan Barisan Nasional (BN) berjaya memperoleh kerusi majoriti dengan memenangi 21 daripada 40 kerusi yang dipertandingkan pada Pilihan Raya Negeri (PRN) hari ini.

Pengerusi Suruhanjaya Pilihan Raya (SPR), Tan Sri Abdul Ghani Salleh berkata, jumlah itu dikira setakat pengundian sehingga 10.34 malam tadi.

Bagi keputusan di Dewan Undangan Negeri (DUN) Kedah pula, beliau mengumumkan, Perikatan Nasional (PN) menang sejumlah 19 kerusi dari 36 kerusi yang diperuntukkan.

“Dengan ini PN berjaya memperoleh majoriti lebih 50 peratus daripada jumlah kerusi dipertandingkan,” katanya.

Terdahulu, PAS juga berjaya mempertahankan pemerintahan di Kelantan dan Terengganu selepas memperoleh majoriti lebih 50 peratus daripada jumlah kerusi dipertandingkan dalam Pilihan Raya Negeri (PRN) hari ini.

Abdul Ghani berkata, bagi keseluruhan pengundian sehingga pukul 9.45 malam di Terengganu, PAS memenangi sejumlah 17 kerusi daripada 32 kerusi diperuntukkan.

“Dengan ini, PAS berjaya memperoleh majoriti melebihi 50 peratus daripada jumlah kerusi dipertandingkan,” katanya.

Abdul Ghani berkata, bagi negeri Kelantan pula, PAS menang sejumlah 23 kerusi daripada 40 kerusi diperuntukkan dalam PRN kali ini.

“PAS juga berjaya memperoleh majoriti lebih 50 peratus dari jumlah kerusi dipertandingkan,” katanya.

Author

Media Variasi

View all posts

View all posts


Amaran banjir di Rompin mulai esok

KUANTAN: Pusat Ramalan dan Amaran Banjir Negara (PRABN) Jabatan Pengairan dan Saliran (JPS) mengeluarkan amaran ramalan banjir di beberapa kawasan dalam daerah Rompin yang dijangka berlaku esok.

Berdasarkan kenyataan hari ini, banjir diramal berlaku jika hujan yang signifikan terus berlaku di Felda Selancar dan kawasan sekitarnya bermula 6 pagi esok disusuli di jambatan Kampung Kedaik serta kawasan sekitarnya dua jam kemudian.

Kawasan lain ialah Kampung Buluh Nipis dan Kampung Rekoh Baru serta kawasan sekitarnya, dengan jangkaan air mulai naik masing-masing pada 6 petang dan 8 malam.

Kawasan Sungai Anak Endau di Rumah Pam Setajam pula dijangka mengalami banjir bermula 8 pagi, Khamis ini.

Semua kawasan banjir ini merupakan kawasan berhampiran Sungai Pukin, Sungai Gayung, Sungai Jeram, Sungai Keratong dan Sungai Anak Endau.

“Banjir yang diramalkan boleh berlaku lebih awal atau lewat dari masa yang dijangkakan.

“Amaran ini dikeluarkan bagi membolehkan penduduk berwaspada dan mematuhi arahan pihak berkuasa atau agensi pengurusan bencana banjir,” menurut kenyataan itu.

Orang ramai boleh melayari laman web https://publicinfobanjir.water.gov.my atau Facebook @PublicInfoBanjir dan Twitter @JPS_InfoBanjir untuk maklumat lanjut mengenai banjir.  – BERNAMA


Agensi kurang promosi Malaysia punca pelancongan malap

AMPANG: Kegagalan agensi pelancongan tempatan mempromosi aktiviti seni warisan, budaya dan pelancongan agro negara, antara faktor Malaysia bukan pilihan keberadaan pelancong luar negara lebih lama.

Presiden Malaysia Inbound Tourism Association (MITA), Uzaidi Udani mendedahkan, pihak agensi pelancongan tempatan kebanyakannya mempromosi pakej kepada pelancong untuk ke luar negara sahaja (‘outbound’) berbanding ‘inbound’.

Oleh sebab itu beliau menyuarakan kekhuatirannya berhubung status pelancongan ‘inbound’ iaitu gerak kerja membawa pelancong asing atau tempatan dalam negara sendiri.

Sedangkan dakwanya, Tahun Melawat Malaysia 2025 bakal menjelang tidak lama lagi, tetapi tidak melihat sebarang usaha promosi apa-apa aktiviti kebudayaan, dan agropelancongan daripada agensi berkenaan.

“Kita ada lagi sekurang-kurangnya setahun lebih untuk ke tahun 2025, menyediakan gerak kerja promosi ‘inbound’, jika tidak kita akan ketinggalan.

“Kebanyakan agensi pelancongan di Malaysia tidak aktif mempromosi Malaysia. Kebanyakan daripada 5,300 agensi berdaftar dengan Kementerian Pelancongan, Seni dan Budaya (MOTAC), mereka hanya promosi outbound seperti ke Korea, Jepun, Turki, Dubai, Indonesia.

“Ini merugikan negara kita, kerana seharusnya mempromosi negara sendiri,” katanya.

Beliau berkata demikian pada program MITA Inbound Marketplace 2023 – Persediaan Industri Malaysia Menjelang Tahun Melawat Malaysia 2025, di sini pada Rabu.

Program terbabit menghimpunkan penggiat industri pelancongan dengan pengendali produk pelancongan untuk menjalinkan kerjasama perniagaan.

Uzaidi yang juga Presiden Majlis Pelancongan Malaysia berkata, industri pelancongan Malaysia memerlukan aktiviti eksentrik seperti kebudayaan, warisan dan pelancongan agro, khususnya dari setiap negeri.

“Kita tunjuk video macam-macam (kepada pelancong luar) tetapi tiba di sini, tidak nampak apa pun.

“Dari segi pembangunan, dah sedia ada tetapi pelancong mahukan pelancongan eksentrik.

“Malaysia juga perlu lebih terbuka untuk menerima kehadiran pelancong asing, tanpa menyekat hak sebagai pelancong, seperti di Turki, Arab, mereka negara mengamalkan Islam tidak menyekat industri seperti hiburan,” katanya.

Justeru, beliau menjelaskan ketika ini pihaknya menjalankan inisiatif pertama dengan mengadakan pertemuan bersama menteri berkaitan, bagi membentangkan Roadmap 2023-2025 oleh MITA, iaitu Championing Local Destination Management Company (DMC), Creating Sustainable Tourism Experience, dan Capturing Direct International Market via Digital.

Katanya, kerjasama berterusan dan lebih agresif akan diteruskan dengan pelbagai pihak kementerian termasuk Kementerian Pendidikan dalam usaha merancakkan pelancongan Malaysia.

Author

Tun Puteh Wanti

View all posts

View all posts


Jijik! 9 kedai makan kotor di Kampung Baru diarah tutup

CYBERJAYA: Segelintir pemilik premis makanan dilihat masih degil untuk mengutamakan kebersihan di dalam kedai.

Terbaru, operasi kebersihan premis makanan yang dijalankan Dewan Bandaraya Kuala Lumpur (DBKL) di sekitar kawasan Kampung Baru mendapati premis makanan di situ gagal mengekalkan kebersihan.

Hasil pemeriksaan atas 25 daripada 30 premis makanan, sembilan premis diarah tutup di bawah seksyen 11 Akta Makanan 1983 dan 28(1) Undang-Undang Kecil Pelesenan Petempatan Makanan WPKL 2016.

Selain itu, DBKL dalam kenyataan memaklumkan sebanyak 30 kompaun dikeluarkan di bawah undang-undang kecil yang sama.

Menurut DBKL, kompaun itu dikenakan atas pelbagai kesalahan khususnya kebersihan premis, pengendalian bahan mentah serta pekerja yang tiada suntikan tifoid.

“Pelbagai kesalahan kecil dikesan seperti tiada lesen petempatan makanan, tiada suntikan typhoid dan kursus pengendali makanan.

“Lantai dinding dapur kotor serta jubin rosak, bahan makanan ditempatkan di atas lantai, tidak memasang dan menyelenggara alat perangkap minyak.

“Penyediaan makanan di atas lantai dan di luar premis serta terdapat hurungan makhluk perosak di petempatan makanan,” tulisnya.

Sehubungan itu, DBKL terus komited meneruskan pemantauan kerana ia melibatkan soal keselamatan dan kesihatan warga kota selaku pelanggan.

Author

Nurul Ain Japri

View all posts

View all posts


Polis tahan lelaki khianat cabut batu nisan di perkuburan Islam Sibu

SIBU: Polis menahan seorang gelandangan lelaki hari ini yang disyaki terlibat dalam kes khianat mencabut beberapa batu nisan di Tanah Perkuburan Islam Al-Qadim di sini yang telah menggemparkan masyarakat Muslim di bandar ini.

Perbuatan mencabut nisan itu tular di dalam media sosial sejak semalam apabila terdapat waris-waris yang mendakwa nisan di kubur ahli keluarga mereka telah dicabut selepas memeriksa sendiri keadaan di tanah perkuburan berkenaan.

Ketua Polis Daerah Sibu, ACP Zulkipli Suhaili berkata pada jam 1.21 tengah hari polis telah menerima satu laporan daripada seorang lelaki tempatan berusia 39 tahun yang memaklumkan batu nisan kubur bapa beliau telah dicabut dari kedudukan asal.

“Hasil siasatan pihak polis, jam lebih kurang 3 petang, seorang lelaki tempatan berumur 49 tahun disyaki terlibat dalam kejadian ini telah ditahan,” katanya dalam satu kenyataan media kepada Bernama malam ini.

Beliau berkata suspek yang didapati mempunyai rekod jenayah itu diberkas di tanah perkuburan berkenaan dan siasatan lanjut dijalankan di bawah Seksyen 297 Kanun Keseksaan berhubung tindakan suspek mencabut batu nisan di tanah perkuburan. – BERNAMA


KPM ambil tindakan pemulihan interim bagi aplikasi MOEIS dan idME

KUALA LUMPUR: Kementerian Pendidikan (KPM) telah mengambil tindakan penambahbaikan pada peringkat rangka kerja (framework) pangkalan data dan pengaturcaraan beberapa  aplikasi kementerian susulan gangguan capaian sistem mula dikesan pada 15 Januari lalu.

KPM, dalam kenyataan pada Junaat, memaklumkan isu gangguan tersebut termasuk Sistem Bersepadu KPM (MOEIS) dan Sistem Pengurusan Identiti (idME) yang merupakan Sistem Daftar Diri Tunggal bagi setiap pengguna aplikasi KPM.

“Langkah tindakan pemulihan interim pada pangkalan data serta sistem aplikasi terlibat telah diambil dan telah dapat mengatasi salah satu isu yang dikenal pasti iaitu konflik capaian di antara idMe dan modul aplikasi MOEIS namun begitu gangguan kepada sistem dikesan berlaku semula secara berulang,” menurut KPM.

Menurut kementerian itu, gangguan capaian sistem itu adalah disebabkan capaian trafik yang amat tinggi daripada pengguna sistem iaitu para guru yang sedang melaksanakan Pentaksiran Bilik Darjah (PBD) secara dalam talian.

KPM memaklumkan  sehingga hari ini, prestasi capaian adalah semakin baik namun ia masih belum pulih sepenuhnya dan pemantauan prestasi capaian sistem serta tindakan pemulihan diteruskan secara rapat dan segera bagi memastikan isu gangguan dapat diatas secara menyeluruh.

Menurut kenyataan itu, para guru juga  mempunyai tempoh sehingga 10 Mac depan untuk melaksanakan aktiviti perekodan dan pelaporan PBD sebagaimana yang termaktub dalam Jadual Kerja PBD Akhir Sesi Akademik 2022/2023.

“KPM memahami kesulitan yang dihadapi oleh para guru dan memohon maaf atas masalah tersebut serta akan memastikan supaya prestasi capaian aplikasi KPM adalah tahap cemerlang,” menurut kenyataan itu. – BERNAMA


Mayat wanita di tempat duduk penerbangan kelas perniagaan lebih 10 jam

BRASILIA: Mayat seorang wanita berada di tempat duduk kelas perniagaan selama lebih 10 jam dalam penerbangan dari Amerika Syarikat (AS) ke Brazil baru-baru ini.

Penumpang itu menaiki penerbangan Azul Airlines dari Fort Lauderdale, Florida, ke Belo Horizonte, Brazil pada 7 November lalu namun tiba-tiba jatuh sakit dan meninggal dunia ketika pesawat berlepas.

Mayat itu terpaksa dibiarkan di tempat duduk supaya polis dan koroner dapat menjalankan ujian serta siasatan selepas pesawat mendarat.

Penumpang lain hanya dibenarkan keluar dari penerbangan itu 40 minit selepas ia mendarat.

Polis persekutuan mengesahkan melalui doktor di lapangan terbang bahawa wanita itu meninggal dunia atas sebab semula jadi namun umur dan kewarganegaraannya tidak didedahkan.- Utusan

Authors

Media Variasi

View all posts

Diyana Rahip

View all posts

View all posts

View all posts


Kanak-kanak lelaki ditemukan lemas di pantai Kemayang

KOTA BHARU: Seorang kanak-kanak lelaki berusia 11 tahun ditemukan lemas di Pantai Kemayang, petang Sabtu.

Ketika kejadian, mangsa, Muhammad Hanif Nurhaqim Amran dilaporkan mandi bersama keluarganya di pantai berkenaan.

Ketua Balai Bomba dan Penyelamat Bachok, Ahmad Ridhuan Mohamad Ghazali berkata, mangsa dipercayai terjatuh ke dalam laut bersama abangnya, Muhammad Hanif Lokman, 12.

“Bomba menerima panggilan pada jam 5.55 petang sebelum bergegas ke lokasi.

“Mayat mangsa ditemui di kepala tembok penghadang ombak kira-kira 200 meter dari lokasi dipercayai terjatuh.

“Bagaimanapun, sebelum itu abang mangsa sempat diselamatkan orang awam,” katanya seperti dilapor Sinar Harian.

Maklumnya, mayat mangsa diserahkan kepada polis untuk tindakan lanjut.

Author

Diyana Rahip

View all posts

View all posts


Banjir di Sarawak, Perak pulih sepenuhnya

KUALA LUMPUR: Situasi banjir di Sarawak dan Perak pulih sepenuhnya manakala keadaan di Sabah serta Terengganu tidak berubah sementara jumlah mangsa di Kelantan semakin berkurang setakat petang tadi.

Di Sarawak, situasi banjir pulih sepenuhnya selepas satu-satunya pusat pemindahan sementara (PPS) yang dibuka di Dewan Masyarakat Kampung Lutong, Sebuyau ditutup tengah hari tadi.

Jawatankuasa Pengurusan Bencana Negeri (JPBN) memaklumkan sebelum ini, PPS itu menempatkan tujuh mangsa banjir.

Di Perak, Sekretariat JPBN memaklumkan PPS di Dewan Sekolah Menengah Abd Rahman Talib (SMART) Batu 4 di daerah Hilir Perak ditutup secara rasmi petang ini dan semua 35 mangsa daripada enam keluarga telah pulang ke kediaman masing-masing.

Sementara di Kelantan, jumlah mangsa banjir terus berkurang kepada 17 orang daripada lima keluarga petang ini berbanding 31 orang daripada 12 keluarga pagi tadi.

Laman web infobencanajkmv2.jkm.gov.my memaklumkan, kesemua mangsa itu ditempatkan di sebuah PPS di Pasir Mas.

Di Sabah, 135 mangsa banjir daripada 56 keluarga di Kota Belud yang ditempatkan di PPS Dewan Sekolah Kebangsaan Pekan dan Dewan Sekolah Jenis Kebangsaan (C) Chung Hwa telah dibenarkan pulang ke rumah masing-masing petang ini.

Sementara itu, 1,454 orang yang terjejas akibat fenomena air pasang besar di Sabah masih berlindung di sebuah PPS di Sandakan manakala 298 lagi di enam PPS di Pitas.

Di Terengganu, Sekretariat JPBN memaklumkan seramai 53 orang daripada 12 keluarga mangsa banjir di Besut masih berlindung di PPS Masjid Kampung La dan semuanya dijangka berada di PPS itu dalam tempoh yang lama selepas kebanyakan rumah mereka dihanyutkan banjir. -BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Meta lancar perkhidmatan berbayar untuk Facebook dan Instagram

WASHINGTON: Ketua Pegawai Eksekutif Meta, Mark Zuckerberg mengumumkan bahawa pihaknya akan mula melancarkan perkhidmatan langganan berbayar untuk platform Facebook dan Instagram yang membolehkan pengguna mengesahkan akaun mereka.

Meta Verified akan melancarkan perkhidmatan itu kepada pengguna di New Zealand dan Australia akhir minggu ini, lapor United Press International memetik kenyataan syarikat itu.

“Kami mahu memudahkan orang rama terutamanya pencipta kandungan untuk memberi tumpuan kepada membina komuniti mereka di Instagram atau Facebook,” menurut kenyataan itu.

Perkhidmatan langganan yang menyasarkan pencipta kandungan itu berharga AS$11.99 di laman sesawang dan AS$14.99 untuk pengguna iOS dan Android. Pengguna akan menerima verification badge sama seperti di Twitter Blue. Ia turut dilengkapi dengan akses kepada peningkatan keterlihatan dan jangkauan untuk pencipta kandungan, perlindungan daripada penyamaran dan perkhidmatan pelanggan.

“Untuk jangka panjang, kami mahu membina tawaran langganan yang bernilai kepada semua orang, termasuk pencipta kandungan, perniagaan dan komuniti kami secara amnya.

“Pengguna yang layak untuk perkhidmatan pengesahan itu mesti berumur sekurang-kurangnya 18 tahun, perlu membuat pengesahan dengan ID kerajaan dan memenuhi keperluan yang ditetapkan,” menurut Meta. – BERNAMA


Had dua kad kredit Najib RM3 juta, belanja lebih RM100,000 pada 2011 – Pegawai bank

KUALA LUMPUR: Mahkamah Tinggi di sini hari ini diberitahu bahawa bekas Perdana Menteri Datuk Seri Najib Tun Razak mempunyai dua kad kredit dengan gabungan had sebanyak RM3 juta dipercayai antara had kredit tertinggi yang pernah diberikan oleh AmBank.

Bekas Naib Presiden Jabatan Pengurusan Penipuan Perbankan Runcit AmBank Yeoh Eng Leong, 61, berkata Najib telah membelanjakan RM103,948.63 dengan dua kad, kad AmBank Visa Platinum berakhir dengan nombor 496 dan Mastercard Platinum berakhir dengan nombor 961 pada 2011.

“Purata pelanggan mempunyai had kredit RM50,000 bagi setiap kad, tetapi bagi Datuk Seri Najib bank telah memberikannya had RM3 juta untuk kedua-dua kad.

“Saya percaya had gabungan ini adalah antara had kredit tertinggi dalam AmBank. Kedua-dua kad telah dibatalkan pada Mac 2015,” katanya semasa pemeriksaan utama oleh Timbalan Pendakwa Raya Nadia Mohd Izhar pada perbicaraan Ahli Parlimen Pekan itu berhubung pertuduhan penyelewengan RM2.3 bilion daripada dana 1Malaysia Development Berhad (1MDB).

Saksi pendakwaan ke-35 itu berkata antara urus niaga yang dibuat Najib adalah di sebuah hotel di Itali, The Westin Excelsior R Roma pada 21 Julai 2011 dengan jumlah RM98,013.63.

“Urus niaga lain adalah di butik Aigner (RM4,145) dan Hugo Boss di Suria KLCC (RM1,790) pada 21 Ogos 2011.

“Pada 30 Ogos 2011, Datuk Seri Najib menerima bayaran balik bebas cukai dari United Kingdom sebanyak RM2,190.68,” katanya.

Semasa pemeriksaan balas oleh peguam Wan Aizuddin Wan Mohammed, Yeoh berkata lazimnya bank akan memberikan had kredit kepada pelanggan berdasarkan kapasiti pendapatan mereka.

Wan Aizuddin: Adakah bank akan melihat kriteria sama ada beliau seorang tokoh korporat atau ketua kerajaan dalam mempertimbangkan had kredit yang diberikan? Bagaimana jika pelanggan itu pelanggan lama bank?

Yeoh: Tidak. Bank hanya akan melihat kemudahan bank lain yang digunakan pelanggan. Tidaklah pada tempoh (berapa lama pelanggan telah bersama bank).

Najib, 69, menghadapi empat pertuduhan menggunakan kedudukannya untuk mendapatkan rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.

Perbicaraan di hadapan hakim Datuk Collin Lawrence Sequerah bersambung esok. – BERNAMA


ACL: JDT enggan nasib malang berulang

PENGENDALI Johor Darul Ta’zim (JDT), Esteban Solari enggan menggigit jari kali kedua ketika berdepan BG Pathum United dalam aksi Kumpulan I saingan Liga Juara-Juara Asia (ACL) di Stadium Pathum Thani di Bangkok malam ini.

Solari berkata, kemenangan menentang kelab dari Thailand itu penting bagi menyuntik semangat pasukan selain mencerahkan peluang untuk layak ke pusingan seterusnya dengan mengutip tiga mata pertama.

Katanya, kekalahan 0-1 pada perlawanan pembukaan menentang Kawasaki Frontale dari Jepun perlu dijadikan motivasi untuk bangkit dan memperoleh kemenangan.

“Saya menjangkan kita akan berdepan aksi sukar apabila menentang BG Pathum lebih-lebih lagi beraksi di tempat lawan, kita juga tak memandang rendah keupayaan lawan yang dibarisi pemain berkualiti.

“Beraksi di pentas ACL, JDT perlu memperagakan corak permainan yang kemas selain beraksi pada tahap berintensiti tinggi, ini perlu dilakukan bagi membolehkan pasukan meraih kemenangan pertama.

“Kita tidak boleh lagi tersilap langkah dan keciciran mata sekiranya ingin pergi jauh dalam kempen ACL musim ini, kejayaan membawa pulang tiga mata akan memberi momentum buat pasukan untuk beraksi dengan lebih baik lagi,” katanya.

Pengendali kelahiran Argentina itu berkata, pemain kini sudah bersiap sedia untuk diturunkan dengan menerapkan disiplin taktikal sebaik mungkin agar tidak pulang dengan hampa.

Ditanya mengenai status tonggak bek tengah, Jordi Amat, Solari memberitahu kecederaan yang dialami pemain warisan Indonesia itu itu sudah pulih sepenuhnya dan akan diturunkan memastikan benteng pertahanan tidak dibolosi. – Kosmo!

Author

Media Variasi

View all posts

View all posts


Sarawak bangun aplikasi pantau buaya secara ‘real time’

KUCHING: Perbadanan Perhutanan Sarawak (SFC) sedang bekerjasama dengan Sarawak Information Systems Sdn Bhd (SAINS) bagi membangunkan aplikasi pemantauan kehadiran buaya secara real time’ atau data masa nyata.

Timbalan Menteri Sumber Asli dan Pembangunan Bandar Sarawak, Datuk Len Talif Salleh berkata, menerusi aplikasi itu populasi buaya dapat dipantau secara berterusan dan kawasan panas konflik manusia dan buaya dapat dikenal pasti.

Katanya, kerajaan Sarawak sentiasa bersedia mempelopori penggunaan teknologi terkini dalam mana-mana bidang.

“Secara amnya, (buat masa ini) dron dan Sistem Penentu Kedudukan Global (GPS) digunakan untuk membuat pemerhatian dan merekodkan taburan buaya dan sarang buaya.

“Walau bagaimanapun, kita perlu akur yang kita perlu berkongsi habitat dengan buaya dan kita perlu mengambil langkah bersesuaian untuk mengurangkan risiko serangan buaya,” katanya menjawab soalan Mohd Chee Kadir (GPS-Kabong) semasa sesi soal jawab di Persidangan Dewan Undangan Negeri Sarawak di sini, hari ini.

Mohd Chee mahu tahu apakah langkah-langkah yang telah dan akan diambil kerajaan negeri bagi mengatasi ancaman serangan buaya di Sarawak.

Len Talif berkata, dari tahun 2020 hingga kini, SFC telah menjalankan sebanyak 107 operasi dan 95 ekor buaya telah ditangkap serta 482 biji telur telah dipindahkan.

“Dari tahun 2020 hingga tahun 2022, sebanyak 77 lesen pemburuan buaya telah dikeluarkan.

“Program Kesedaran 3M (mengetahui, memahami dan memulihara) Buaya juga sentiasa dianjurkan di kawasan-kawasan mempunyai kehadiran buaya dan papan tanda amaran kehadiran buaya diletakkan di kawasan strategik,” katanya. – BERNAMA


Pemenang Anugerah Kajai, Ibu Yati meninggal dunia akibat radang paru-paru

CYBERJAYA: Pemenang Hadiah Kewartawanan Malaysia-MPI 2013 (Anugerah Kajai), Wan Noor Hayati Wan Alias dilaporkan meninggal dunia pada petang Isnin.

Difahamkan Wan Noor Hayati atau lebih dikenali Ibu Yati meninggal dunia pada usia 44 tahun di Hospital Serdang akibat penyakit radang paru-paru.

Khabar sedih itu turut dikongsi oleh rakan-rakan media di kumpulan WhatsApp serta ramai yang merakam ucapan takziah kepadanya.

Jenazah Ibu Yati akan dimandikan di Hospital Serdang sebelum dikebumikan di tanah perkuburan Islam di Rembau pada malam ini.

Allahyarham pernah berkhidmat di beberapa agensi media termasuk Utusan Malaysia, Berita Harian dan Media Variasi sebelum kesihatannya merosot sejak beberapa bulan lalu.

Author

Nurul Ain Japri

View all posts

View all posts


Kulit tertanggal gara-gara diberi salah dos ubat

KUALA LUMPUR: Lelaki mana yang sanggup melihat seorang isteri yang disayanginya terlihat dalam keadaan sakit, tidak boleh berjalan dan kulit melecur sehingga tertanggal.

Melihat keadaan isteri, Dzulkhairi Harun, 50, berkata, ia dipercayai berpunca selepas pengambilan dos berlebihan bagi ubat darah tinggi berbanding sebelum ini.

Dzulkhairi berkongsi kronologi kejadian bermula pada 12 Disember apabila isterinya, Sinar Ramli datang temujanji di sebuah klinik swasta.

Doktor pada awalnya memberikan ubat darah tinggi (Acetan HCT 100/25mg) kerana tekanan darah masih tinggi, untuk bekalan selama tempoh tiga bulan.

“Sejak mengambil ubat itu, isteri berasa pening dan nak pitam bila berdiri dan berjalan.

“Disebabkan ia berlarutan, isteri datang semula ke klinik berkenaan pada 25 Disember lalu memaklumkan simptom yang dialaminya apabila makan ubat tersebut (Acetan HCT 100/25mg).

“Selepas itu, doktor bekalkan ubat lain pula iaitu “Dynormin tablet 50mg”.

“Selepas makan ubat ini dalam tiga hari sahaja dan badan mula menjadi gatal-gatal, melecur dan susah untuk berjalan.

“Sehingga ada satu tahap, apabila saya angkat isteri, kulitnya tiba-tiba tertanggal. Luluh hati saya tengok keadaan dia ketika itu,” katanya kepada MEDIA VARIASI ketika membuat aduan di Persatuan Pengguna Islam Malaysia (PPIM).

Pada 27 Disember, dia sekeluarga membawa isterinya ke unit kecemasan hospital kerajaan pada jam 8.30 malam kerana keadaan semakin teruk.

Cerita Dzulkhairi lagi, pihak hospital telah membuat pemeriksaan menyeluruh dan keputusan menunjukkan semuanya normal dan dibenarkan pulang tanpa sebarang ubat.

“Bagaimanapun ketika itu seluruh badan isteri sudah menunjukkan tanda kegatalan dan dia tak larat untuk berjalan.

“Pada 28 Disember, isteri masih teruskan makan ubat darah tinggi tersebut. Selepas itu, muka dan bibirnya terus membengkak.

“Bengkak masih tak pulih malah semakin teruk dan kami membawanya ke Klinik Komuniti Impian Ehsan untuk periksa punca-puncanya pada 29 Disember.

“Mereka mengatakan ini adalah alahan ubat yang digunakan. Mereka memberikan ubat darah tinggi, alahan dan gatal-gatal.

“Pada 2 Januari, doktor mengesahkan isteri menghidap penyakit “Nekrolis Epidermal Toxic” atau Steven Johnson berpunca dari alergik ubat.

“Pada 6 Januari, doktor mendapati kesan alergik ubat ini menyebabkan kerosakan pada buah pinggang, dan darah perlu ditukar selain tidak boleh makan minum, hilang ingatan dan kemampuan berjalan,” katanya.

Sehubungan itu, dia telah membuat satu laporan polis berhubung kecuaian doktor di Ibu Pejabat Daerah Dang Wangi pada Sabtu.

Author

Tun Puteh Wanti

View all posts

View all posts


Ahmad Zahid mahu bersara dari politik?

BAGAN DATUK: Datuk Seri Dr. Ahmad Zahid Hamidi memberi bayangan mungkin akan bersara sebagai ahli politik apabila berkata beliau kini di penghujung perkhidmatan sebagai Ahli Parlimen Bagan Datuk.

Timbalan Perdana Menteri berkata, beliau menjadi Ahli Parlimen kawasan itu sejak 1995 dan kini dirinya berada di penghujung perkhidmatan.

“Saya menjadi Ahli Parlimen dari 1995. Pada hemat saya, satu perkhidmatan yang cukup panjang.

“Saya di penghujung perkhidmatan sebagai Ahli Parlimen, tetapi sebelum saya tamatkan perkhidmatan itu, saya mahu melihat Bagan Datuk membangun dan maju.

“Bagan Datuk nombor satu dalam pendidikan di Perak sekurang-kurangnya.

“Saya mahu daerah ini mempunyai infrastruktur yang baik. Kita mahu juga kemiskinan dalam kalangan orang India, Cina dan Melayu mesti dikurangkan dan inilah azam Perdana Menteri (Datuk Seri Anwar Ibrahim) untuk menoktahkan kemiskinan tegar di seluruh negara,” katanya ketika berucap pada Majlis Santunan Kasih Deepavali di sini, pada Sabtu.

Ketika diminta penjelasan betulkah penggal ini bakal menjadi penggal terakhir beliau sebagai Ahli Parlimen Bagan Datuk, Ahmad Zahid yang juga Menteri Kemajuan Desa dan Wilayah berkata: “Ya, di penghujung perkhidmatan. Kita akan ada Pilihan Raya Umum ke-16 (PRU16), ke-17 dan ke-18. Jadi kita tunggulah ketikanya yang sesuai.” – Utusan

Authors

Media Variasi

View all posts

Diyana Rahip

View all posts

View all posts

View all posts


Jumlah mangsa banjir Kedah meningkat 268 di empat PPS

ALOR SETAR: Jumlah mangsa banjir di negeri ini terus meningkat hari ini kepada 268 orang daripada 81 keluarga, ditempatkan di empat Pusat Pemindahan Sementara (PPS) setakat jam 8 pagi.

Angka itu bertambah berbanding 228 mangsa daripada 69 keluarga yang dipindahkan ke tiga PPS, iaitu dua di Kubang Pasu dan satu di Kota Setar, setakat jam 12 tengah malam tadi.

Ketua Bahagian Sekretariat Pengurusan Bencana Angkatan Pertahanan Awam (APM) Kedah, Mejar (PA) Muhammad Suhaimi Mohd Zain berkata, sebuah lagi PPS dibuka jam 11 malam tadi di Sekolah Kebangsaan (SK) Taman Aman di daerah Kota Setar, menempatkan 40 mangsa daripada 12 keluarga.

Beliau berkata, PPS di Dewan Seri Bagan, Taman Seri Bagan dalam daerah Kota Setar yang dibuka jam 7 petang semalam menempatkan seramai 40 mangsa daripada 12 keluarga.

“Dua PPS di Changlun, Kubang Pasu iaitu Sekolah Menengah Kebangsaan Changlun menempatkan 150 mangsa daripada 43 keluarga manakala PPS di Dewan Kampung Tradisi pula menempatkan 38 mangsa daripada 12 keluarga.

“Ini menjadikan empat PPS dibuka di dua daerah iaitu masing-masing dua di Kota Setar dan Kubang Pasu,” katanya dalam satu kenyataan hari ini.

Muhammad Suhaimi berkata, jumlah keseluruhan mangsa terdiri daripada 55 lelaki dewasa, 81 wanita dewasa, 38 kanak-kanak lelaki, 42 kanak-kanak perempuan, 44 warga emas, tujuh bayi dan seorang orang kurang upaya (OKU).

Katanya, operasi pemindahan dan pemantauan di lokasi banjir sedang dilakukan anggota APM di dua daerah terbabit.

Dalam pada itu, tiga sungai di negeri ini masih menunjukkan bacaan melebihi paras bahaya setakat jam 8 pagi hari ini.

Berdasarkan laman Public Infobanjir, aras air Sungai Laka di Kampung Pasir, Kubang Pasu mencatatkan 22.24 meter manakala Sungai Padang Terap di Kepala Batas di daerah itu turut menunjukkan bacaan 4.15 meter dan Sungai Pendang di Pekan Pendang menunjukkan aras air 2.82 meter.

Ketiga-tiga sungai berkenaan sudah melepasi paras bahaya dan menunjukkan trend air menaik.

Selain itu, dua lagi aras sungai melebihi paras amaran iaitu Sungai Bata di Kampung Jeragan, Kubang Pasu mencatatkan bacaan 19.46 meter dan Sungai Anak Bukit di Jambatan TAR, Kota Setar menunjukkan 1.6 meter. – Astro Awani

Author

Media Variasi

View all posts

View all posts


Curi RM500 duit masjid, lelaki ada 10 rekod jenayah dicekup

AMPANG: Polis menahan seorang lelaki kerana disyaki mencuri RM500 daripada tabung sebuah masjid di Taman Nirwana di sini.

Menurut Ketua Polis Daerah Ampang Jaya, Asisten Komisioner Mohd Azam Ismail, pihaknya menerima laporan daripada bilal yang juga Ahli Jawatankuasa masjid berkenaan pada Isnin.

“Pada 6.49 pagi, pengadu menyemak rakaman kamera litar tertutup (CCTV) dan mendapati terdapat seorang lelaki berada di kawasan kaki lima masjid dan telah mengumpil tabung masjid selepas solat subuh lalu melarikan diri.

“Bagaimanapun, pada hari sama, jam 5 petang, polis telah menahan suspek di sebuah kediaman di Taman Angsana Hilir dan merampas wang tunai RM101 serta pakaian yang digunakan suspek semasa kejadian,” katanya dalam satu kenyataan pada Selasa.

Mengulas lanjut, Mohd Azam berkata, semakan mendapati, suspek mempunyai 10 rekod lampau melibatkan kes jenayah dan dadah.

Ujian air kencing yang dijalankan juga mendapati suspek positif dadah jenis meth, tambahnya.

“Suspek kini dalam proses permohonan reman di mahkamah,” katanya.

Kes disiasat di bawah Seksyen 380 Kanun Keseksaan kerana mencuri dalam bangunan.

“Jika sabit kesalahan hendaklah dihukum dengan pemenjaraan selama tempoh 10 tahun, atau dengan denda, atau kedua-duanya sekali,” katanya.

Author

Fazleen Safina Abd Jamil

View all posts

View all posts


1MDB: Najib, Arul Kanda dilepas dan dibebaskan

KUALA LUMPUR: Bekas Perdana Menteri, Datuk Seri Najib Tun Razak dan bekas Ketua Pegawai Eksekutif (CEO) 1Malaysia Development Bhd (1MDB), Arul Kanda Kandasamy dilepas dan dibebaskan oleh Mahkamah Tinggi di sini, atas pertuduhan meminda laporan audit 1MDB, tujuh tahun lalu.

Hakim Mohamed Zaini Mazlan memutuskan keputusan itu selepas mendapati pihak pendakwaan gagal membuktikan kes prima facie terhadap kedua-dua tertuduh.

Mengikut pertuduhan, Najib, 70, selaku Perdana Menteri dan Menteri Kewangan ketika itu, didakwa menggunakan kedudukannya untuk mendapatkan suapan bagi dirinya iaitu perlindungan daripada tindakan sivil atau jenayah berkaitan peranannya di dalam perjalanan operasi syarikat 1MDB.

Bekas Ahli Parlimen Pekan itu didakwa mengarahkan Laporan Pengauditan 1MDB dimuktamadkan Ketua Audit Negara, dipinda sebelum laporan berkenaan dimuktamadkan semula dan dibentangkan kepada Jawatankuasa Kira-Kira Wang Negara (PAC), yang mana Najib secara langsung mempunyai kepentingan.

Kesalahan itu didakwa dilakukan di Kompleks Jabatan Perdana Menteri, Pusat Pentadbiran Kerajaan Persekutuan, Wilayah Persekutuan Putrajaya antara 22 dan 26 Februari, 2016.

Pertuduhan itu adalah mengikut Seksyen 23(1) Akta Suruhanjaya Pencegahan Rasuah Malaysia 2009 yang memperuntukkan hukuman penjara maksimum sehingga 20 tahun dan denda tidak kurang daripada lima kali nilai suapan atau RM10,000, mengikut mana-mana yang lebih tinggi, jika sabit kesalahan.

Sementara itu, Arul Kanda pula didakwa bersubahat dengan Najib meminda laporan berkenaan bagi melindungi bekas perdana menteri itu daripada dikenakan tindakan tatatertib, sivil atau jenayah berkaitan 1MDB.

Kesalahan itu didakwa dilakukan di tempat dan masa yang sama mengikut Seksyen 28(1) (c) Akta SPRM 2009 dibaca bersama Seksyen 23 (1) & 24(1) akta sama yang memperuntukkan hukuman sama, jika sabit kesalahan.

Sebelum ini, pendakwaan dikendalikan oleh Timbalan Pendakwa Raya Kanan, Datuk Seri Gopal Sri Ram namun, bekas Hakim Mahkamah Persekutuan berusia 79 tahun ini meninggal dunia pada 29 Januari lalu.

Pihak pembelaan pula oleh peguam, Tan Sri Shafee Abdullah bagi pihak Najib, sementara Datuk N. Sivananthan untuk Arul Kanda.

Author

Diyana Rahip

View all posts

View all posts


Hukum ‘cash-out’ kredit eBeliaRahmah ke akaun bank

Baru-baru ini, Kerajaan menerusi eBeliaRahmah memberikan kredit RM200 kepada para belia berumur 18 tahun ke 20 tahun, termasuk para pelajar IPT.

Kredit berkenaan diberi bagi meringankan beban para belia, dan pada masa yang sama membolehkan ia digunakan pada kedai-kedai fizikal yang menyokong DuitNow QR.

Kesemua kredit itu diberi menerusi aplikasi e-dompet seperti TNG eWallet, Setel, dan juga Boost.

Bagaimanapun, timbul beberapa isu membabitkan beberapa pihak tidak bertanggungjawab yang menawarkan perkhidmatan mengeluarkan wang berkenaan dalam bentuk tunai atau pemindahan ke akaun bank.

Tindakan itu secara langsung melanggar tujuan dan juga syarat yang ditetapkan oleh kerajaan.

Bekas Menteri di Jabatan Perdana Menteri (Hal Ehwal Agama), Datuk Seri Dr Zulkifli Mohamad al-Bakri berkata, sekiranya sesuatu pemberian diikat dengan syarat perjanjian, maka ia wajib dipatuhi.

Beliau yang mengulas isu terbabit dalam laman Maktabah Al-Bakri turut menyatakan bahawa haram hukumnya untuk individu yang menerima bantuan tersebut menggunakan wang RM200 berkenaan dengan cara yang dilarang.

Mengulas lanjut, Dr. Zulkifli turut menyatakan “Syeikh al-Qalyubi memberikan peringatan terhadap permasalahan begini, beliau mengatakan bahawa apabila pemberi sumbangan memberi untuk tujuan tertentu, maka penerima tidak dibenarkan untuk menggunakan sumbangan tersebut pada tujuan lain.”.

Disamping itu, syara’ juga melarang orang mu’min daripada perbuatan pecah amanah.

Bagi para penerima eBeliaRahmah, anda dinasihatkan untuk menggunakan kredit yang diterima mengikut syarat yang telah ditetapkan.

Author

Diyana Rahip

View all posts

View all posts


SPM 2023 bermula 5 Disember 2023 hingga 7 Mac 2024

CYBERJAYA: Kementerian Pendidikan Malaysia (KPM) mengumumkan peperiksaan Sijil Pelajaran Malaysia (SPM) 2023 akan bermula pada 5 Disember 2023 hingga 7 Mac 2024.

Menurut KPM, penetapan jadual waktu peperiksaan SPM Tahun 2023 itu diputuskan setelah mengambil kira setiap perkara termasuk jumlah hari persekolahan serta Hari Kelepasan Am Persekutuan dan Negeri.

Berdasarkan poster pemakluman SPM 2023 yang dimuat naik dalam Facebook KPM, Ujian Amali Sains akan berlangsung pada 5 hingga 7 Disember 2023.

Pada 8 hingga 11 Januari 2024 pula akan berlangsung Ujian Bertutur Bahasa Melayu diikuti Ujian Bertutur Bahasa Inggeris pada 17 hingga 23 Januari 2024.

Seterusnya, Ujian Mendengar Bahasa Melayu dan Bahasa Inggeri pada 29 Januari 2024 manakala Ujian Bertulis akan berlangsung pada 30 Januari hingga 7 Mac 2024.

“Sila layari laman sesawang Lembaga Peperiksaan di pautan http://lp.moe.gov.my untuk maklumat lanjut dan muat turun Jadual Waktu Peperiksaan,” maklum KPM.

Author

Diyana Rahip

View all posts

View all posts


Armand Azha hanya diberi amaran, teruskan pertandingan

KUALA LUMPUR: Ahli Majlis Kerja Tertinggi (MKT) UMNO, Senator Datuk Armand Azha Abu Hanifah yang mengumumkan beliau akan bertanding jawatan Ketua Pemuda parti, namun ‘disekat sementara’ apabila dipanggil Lembaga Tribunal Disiplin, meneruskan pendiriannya selepas diberi ‘lampu hijau’.

Armand Azha mendakwa, meskipun diberi amaran oleh Lembaga Tribunal Disiplin, namun beliau telah diberi kebenaran untuk meneruskan persaingannya.

“Berdasarkan keputusan rasmi (Tribunal Disiplin), hanya diberi amaran keras, dan dibenarkan bertanding sebagai Ketua Pemuda UMNO dan Ketua UMNO Bahagian Subang.

“Surat rasmi akan keluar sehari dua lagi. Let’s fight guys (jom kita berjuang),” katanya.

Sementara itu, Ketua Penerangan UMNO Bahagian Subang, Datuk Mohamad Razman Rahim berkata, warga UMNO Bahagian Subang mengucapkan kesyukuran terhadap Ilahi berhubung keputusan Lembaga Tribunal Disiplin UMNO Malaysia terhadap Ketua UMNO Bahagian Subang.

“Kami dimaklumkan bahawa Lembaga Tribunal Disiplin telah membuat keputusan, Ketua Bahagian kami telah dibenarkan untuk meneruskan hasrat beliau untuk bertanding di peringkat nasional dan bahagian.

“Selaku wakil UMNO Bahagian Subang mengucapkan terima kasih kepada pihak Lembaga Tribunal Disiplin UMNO Malaysia di atas keputusan yang telah dibuat kerana ini membuktikan ketelusan dan kesuburan demokrasi masih kekal utuh di dalam parti keramat kita, UMNO.

“Kami juga merakamkan setinggi-tinggi penghargaan buat Presiden UMNO, Datuk Seri Dr Ahmad Zahid Hamidi yang sentiasa mendengar suara akar umbi serta mengutamakan kestabilan parti mengatasi segalanya.

“Sebagai UMNO Bahagian yang sentiasa menyokong kepimpinan Presiden parti, sekali lagi kami mengucapkan jutaan terima kasih di atas berita yang menjernihkan kembali keadaan kami di sini,” katanya.

Media sebelum ini melaporkan Armand Azha yang menawarkan diri untuk bertanding kerusi Ketua Pemuda UMNO mengesahkan dipanggil Lembaga Disiplin.

Armand Azha yang juga Ahli Majlis Tertinggi (MT) dan dilihat rapat dengan bekas Perdana Menteri, Datuk Seri Ismail Sabri Yaakob sebelum ini, bakal berdepan tindakan gantung atau dipecat.

UMNO Bahagian Subang kemudian merayu kepada Ahmad Zahid supaya tidak mengenakan sebarang tindakan terhadap ketua mereka, Armand Azha yang didakwa melanggar tataetika pemilihan.

Author

Tun Puteh Wanti

View all posts

View all posts


Speaker bincang dengan PM Anwar tarikh pembukaan Parlimen ke-15

KUALA LUMPUR: Yang Dipertua Dewan Rakyat, Tan Sri Azhar Azizan Harun berkata, beliau akan berbincang dengan Perdana Menteri, Datuk Seri Anwar Ibrahim mengenai tarikh pembukaan persidangan Parlimen ke-15, dalam masa terdekat

Beliau menjangkakan persidangan pertama Parlimen selepas pembentukan kerajaan baharu diadakan pada bulan depan.

“Saya rasa perhatian utama sekarang ialah bagi pembentangan bajet mini bagi menjamin operasi negara berjalan lancar bagi Januari 2023, jadi ia (persidangan) perlu dibuat sebelum tahun baharu (2023),” katanya.

Beliau berkata kepada pemberita selepas Istiadat Pengurniaan Surat Cara Pelantikan dan Mengangkat Sumpah Jawatan dan Setia serta Sumpah Simpan Rahsia sebagai Perdana Menteri ke-10 di Istana Negara, di sini hari ini.

Anwar mengangkat sumpah sebagai Perdana Menteri ke-10 hari ini.

Bekas Perdana Menteri, Datuk Seri Ismail Sabri Yaakob sebelum ini dilaporkan berkata, satu sesi sidang khas Parlimen perlu diadakan bagi membentangkan belanjawan khas atau mini Bajet 2023 antaranya untuk membayar gaji penjawat awam sebelum 31 Disember.

Bajet 2023 dibentangkan pada 7 Oktober lepas oleh Menteri Kewangan ketika itu Tengku Datuk Seri Zafrul Abdul Aziz dengan peruntukan keseluruhan berjumlah RM372.3 bilion manakala Parlimen dibubarkan tiga hari selepas itu bagi memberi memberi laluan Pilihan Raya Umum ke-15 diadakan. – BERNAMA


Mahkamah larang Sanusi cakap isu moral Anwar

KUALA LUMPUR: Perdana Menteri, Datuk Seri Anwar Ibrahim memperoleh perintah injunksi interim (sementara) terhadap Datuk Seri Muhammad Sanusi Md Nor bagi menghalang Menteri Besar Kedah itu daripada terus mengeluarkan kenyataan mengaitkannya dengan perlakuan tidak bermoral.

Perintah injunksi itu adalah berkaitan saman fitnah difailkan Anwar terhadap Sanusi pada 13 Disember tahun lalu berhubung dakwaan ucapan yang mengaitkannya dengan perlakuan tidak bermoral dalam satu kempen ceramah ‘Jelajah PN Best Tambun’.

Dalam keputusan yang dibuat melalui permohonan secara ex-parte semalam, Hakim Mahkamah Tinggi Alor Setar Mahazan Mat Taib memerintahkan Sanusi untuk tidak mengeluarkan, mengulangi dan menerbitkan kenyataan berkaitan dengan saman fitnah yang difailkan Anwar.

Hakim juga memerintahkan Sanusi perlu mematuhi perintah injunksi itu dengan serta-merta selepas perintah berkenaan disampaikan kepadanya.

Peguam Anwar, Datuk SN Nair ketika dihubungi berkata, kes saman terbabit masih menunggu pendengaran, walaupun begitu Sanusi masih mengulangi kenyataan fitnah yang serupa berkaitan dengan perbicaraan jenayah Anwar yang lalu, lapor Harian Metro.

Beliau berkata, ia diulangi Sanusi dalam dua ceramah di Jelajah PN Best Negeri Sembilan pada 18 Mac lalu di Nilai, Negeri Sembilan dan Jelajah Selangor Baharu – Selayang pada 11 Julai lalu di Selayang, Selangor.

Katanya, perintah injunksi interim terbabit difailkan Anwar semalam dan didengar pada hari sama di hadapan Mahazan yang memberikan perintah melalui aplikasi Zoom, dan ia diserahkan kepada peguam Sanusi hari ini.

Author

Media Variasi

View all posts

View all posts


Terpalit kes Siti Mastura, Isham Jalil dihubungi Bukit Aman

CYBERJAYA: Ahli Majlis Kerja Tertinggi (MKT) UMNO, Isham Jalil mendedahkan bahawa beliau dihubungi pihak polis berhubung kenyataan Dr Siti Mastura Muhammad, yang mengaitkan pemimpin DAP dengan ketua Parti Komunis Malaya, Chin Peng dan bekas Perdana Menteri Singapura, Lee Kuan Yew.

Menurut Isham, Siti Mastura yang juga Ahli Parlimen Kepala Batas memaklumkan bahawa, maklumat tersebut diperoleh daripada satu risalah yang dipercayai dikeluarkan Barisan Nasional (BN) Comms.

Namun, Isham berkata, beliau tidak mengetahui sama ada beliau turut disiasat pihak polis.

“Mungkin sebab saya Ketua Penerangan UMNO. Manalah tau kot ketika itu saya tahu risalah tersebut dikeluarkan. Saya Ketua Penerangan UMNO. Dulu UMNO dengan BN Comms ni lain. Saya tak jaga BN Comms.

“Malah, benda ni berlaku sebelum PRU (Pilihan Raya Umum). Sebelum PRU saya bukan Ketua Penerangan UMNO.

“Apa-apa pun, saya tak rasa benda macam ini dan risalah ini BN yang keluarkan. Tapi, biarlah polis siasat.

“Macam dalam UMNO, BN, saya dah biasa kena siasat dan tiada masalah, ” katanya menerusi hantaran video di laman Facebooknya.

Pada masa sama, Isham menasihati Siti Mastura supaya memeriksa kesahihan sesuatu maklumat terlebih dahulu sebelum mengeluarkan sebarang kenyataan.

“Awak mungkin tersilap cakap ke apa, saya tak tahulah. Cuma jangan takut, bagi kerjasama dengan polis dan biar polis siasat. Beritahu polis mana awak dapat benda tu.

“Saya pun tak tahu tapi jangan tuduh saya atau orang lain. Saya tak cakap awak tuduh saya tapi tiba-tiba Bukit Aman call saya,” katanya.

Terdahulu, Siti Mastura yang juga Timbalan Ketua Dewan Muslimat PAS Pulau Pinang dalam satu majlis di Kemaman, Terengganu baru-baru ini didakwa mengaitkan pemimpin veteran DAP, Lim Kit Siang yang juga bapa Pengerusi DAP, Lim Guan Eng sebagai sepupu Chin Peng.

Lantaran itu, beberapa laporan polis dibuat ke atas Siti Mastura dan kes tersebut disiasat mengikut Seksyen 505 (b) Kanun Keseksaan dan Seksyen 233 Akta Komunikasi dan Multimedia 1998.

Siti Mastura telah dipanggil memberi keterangan kepada pihak polis pada 14 November lalu.

Author

Fazleen Safina Abd Jamil

View all posts

View all posts


Pemilik tanah dakwa dihalau penipu tandatangan

BANGSAR: Isu tandatangan palsu bukanlah perkara baharu, malah isu seperti ini banyak melibatkan penipuan hartanah dan penggubahan wang haram.

Banyak kes pemalsuan tanda tangan telah didakwa bagaimanapun masih ada kes yang terlepas hukuman sebaliknya meletakkan kesalahan itu pada pihak lain.

Terbaharu, Presiden Pertubuhan Kebangsaan Nambikkai Malaysia (Nambikkai), Datuk Kalai Vanar mendedahkan seorang pemilik tanah di Sekinchan, Pathma Muniandy, 45, mendakwa walaupun geran tanah namanya namun keputusan mahkamah berbeza pula.

“Abang kandungnya disyaki memalsukan tandatangan pada dokumen penukaran hak milik tanah, boleh dilihat ada dua tandatangan berbeza pada dua dokumen.

“Keaslian tandatangan diragui keasliannya. Saya tidak mempertikaikan keputusan mahkamah.

“Tetapi kami berharap isu ini boleh disemak semula dengan memanggil pakar DNA bagi menjalankan siasatan ke atas keaslian tanda tangan itu.

“Tanah itu telah dikaveat di mana tiada pemindahan hak milik boleh dilakukan ketika ini,” katanya pada sidang media di Restoran Mahbub, Bangsar di sini.

Turut hadir empat adik beradik Pathma.

Dalam pada itu, Pathma menceritakan kronologi tanah berkenaan sebenarnya dimiliki oleh nenek mereka.

Pathma mendakwa pada 1990, abangnya telah memperdaya nenek untuk ke Pejabat Tanah dan Galian dengan mengatakan perlu menandatangani dokumen agar membolehkan kerajaan membayar pampasan.

“Nenek tidak faham Bahasa Melayu, telah menurunkan cap jari dan tandatangan tanpa memahami isi kandungan dokumen.

“Semua ahli keluarga tidak mengetahui perkara itu, nenek telah mewariskan tanah itu kepada ibu saudara.

“Ibu saudara setuju untuk menjualkannya kepada saya, saya telah membayar RM150,000 kepadanya dan telah mendapat geran pada tahun 2015.

Menurutnya lagi, setelah geran diperolehi, abangnya telah memfailkan di mahkamah dengan mendakwa tanah itu miliknya dan pada Julai lalu mahkamah mengarahkan tanah itu diserah kepada abangnya.

“Pada 4 Ogos lalu saya dan keluarga dihalau keluar, abang bawa polis mengiringi kami keluar dan pada 5 Ogos rumah yang didiami kami sejak 53 tahun terbakar.

“Abang telah membuat laporan polis mendakwa kami yang membakarnya dan kami empat beradik direman polis selama empat hari ,” katanya.

Sehubungan itu, Pathma berharap ada keadilan untuk keluarganya dan perkara ini boleh disemak kembali pihak Mahkamah Persekutuan.

Author

Tun Puteh Wanti

View all posts

View all posts


Hoorrey X Fest Raya jangka sambutan meningkat dengan konsep terbuka

KUALA LUMPUR: Jualan raya ‘buang’ harga habis-habisan, Hoorrey X Fest Raya yang bakal berlangsung selama 72 jam, tanpa henti bermula 18 April hingga 20 April ini menggunakan konsep terbuka di mana pengunjung boleh masuk ke acara melalui mana-mana pintu.

Ketua Pegawai Eksekutif Asia Global Entertainment (International) Sdn Bhd, Datuk Mohammad Alif Hakim berkata, konsep terbuka ‘open road’ berdasarkan pengalaman mengadakan acara selepas Perintah Kawalan Pergerakan yang membenarkan pengunjung keluar masuk suka hati tanpa halangan.

“Kaedah ini dilihat lebih banyak sambutan berbanding mengongkong pengunjung masuk beberapa pintu sahaja.

“Saya sudah minta vendor beri promo festival tunggal di Kuala Lumpur ketika ini sedang berlangsung tiga ke empat festival manakala Hoorrey adalah festival tunggal, jadi aliran trafik akan lebih lancar dan dijangka lebih banyak sambutan.

“Saya alu-alukan 400 vendor yang dijangka terbabit menyokong dan turut memberi publisiti mengenai acara ini,” katanya kepada MEDIA VARIASI.

Beliau berkata demikian pada Hari Bertemu Vendor Hoorrey X Fest Raya pada Sabtu di Pusat Dagangan Dunia (WTC) di sini.

Seramai lebih kurang 300 vendor termasuk 40 vendor daripada selebriti, pempengaruh hadir dalam soal jawab pada majlis itu.

Tambahnya, acara itu yang sebelum ini di uar-uarkan bermula pada 19 April terpaksa diawalkan ke 18 April kerana kebimbangan Hari Raya Pertama jatuh pada 21 April.

Mohamad Alif berkata, vendor dibenarkan meletakkan barang mereka dan mulakan kerja-kerja memasang tapak niaga pada jam 5 petang 17 April jika vendor daripada acara sebelum itu sudah menutup operasi mereka.

“Jika tidak vendor terpaksa tunggu sehingga mereka selesai baru masuk.

“Lebih 60 peratus vendor yang menyertai Hoorrey adalah terdiri daripada mereka yang menyertai acara sebelum itu juga di WTC,” katanya.

Hoorrey turut menyediakan satu van khas Hoorrey X Fest Raya yang akan mengelilingi Lembah Klang untuk menawarkan baucar dari RM50, RM100, RM200 kena tuntut untuk tebus nilai di 400 vendor terpilih sepanjang tiga hari jualan raya Hoorrey X Fest  Raya nanti.

Untuk maklumat lanjut, orang ramai boleh menghubungi Boy di talian 011-3573 3060, Zai (010-2620078) dan Shawn (011-5550 5017).

Author

Tun Puteh Wanti

View all posts

View all posts


Ibu hamil bakal terima vaksin TDAP, cegah jangkitan pertusis

PUTRAJAYA: Kementerian Kesihatan Malaysia (KKM) akan memperkenalkan pemberian vaksin kombinasi tetanus–difteria-pertussis (TDAP) kepada semua ibu hamil di Malaysia pada tahun hadapan.

Menteri Kesihatan, Dr Zaliha Mustafa berkata, inisiatif baharu itu melibatkan 500,000 ibu hamil dengan peruntukan tahunan sebanyak RM25 juta.

Katanya, langkah itu bertujuan mengurangkan risiko jangkitan pertusis terutamanya dalam kalangan bayi berumur bawah lima bulan.

“Pemberian vaksin TDAP kepada ibu hamil akan memberi perlindungan kepada bayi bermula dari dalam kandungan sehingga bayi tersebut lahir dan dapat melengkapkan tiga dos primer vaksin pertussis pada umur lima bulan melalui antibodi dari tubuh ibu yang dipindahkan kepada bayi dari dalam kandungan,” katanya dalam satu kenyataan pada Isnin.

Tambah beliau, bayi berumur bawah lima bulan merupakan kumpulan yang paling berisiko tinggi untuk mendapat jangkitan pertussis dan mengalami komplikasi penyakit tersebut, seperti pneumonia, encephalopathy (radang otak) dan kematian.

“Perkara ini berlaku kerana antibodi dalam tubuh bayi hanya akan mencapai tahap perlindungan yang optimum apabila bayi lengkap menerima tiga dos vaksin pertussis yang diberikan di bawah Program Imunisasi Kebangsaan apabila berumur lima bulan,” jelasnya.

Menurutnya, bagi tahun ini sehingga 23 Ogos sebanyak 343 kes pertussis dengan 24 kematian telah dilaporkan.

“Daripada jumlah keseluruhan kes jangkitan itu, sebanyak 24 kematian dicatatkan dengan 19 kematian berlaku dalam kalangan bayi berumur bawah lima bulan,” katanya.

Author

Diyana Rahip

View all posts

View all posts